title: Regolament ta' Implimentazzjoni tal-Kummissjoni (UE) Nru 1244/2014 tal- 20 ta’ Novembru 2014 li jistabilixxi r-regoli għall-implimentazzjoni tar-Regolament (UE) Nru 375/2014 tal-Parlament Ewropew u tal-Kunsill li jistabbilixxi l-Korp Volontarju Ewropew tal-Għajnuna Umanitarja ( “l-Inizjattiva Voluntiera tal-Għajnuna tal-UE” )  Test b'rilevanza għaż-ŻEE

text:
               21.11.2014

               MT

               Il-Ġurnal Uffiċjali tal-Unjoni Ewropea

               L 334/52

         REGOLAMENT TA' IMPLIMENTAZZJONI TAL-KUMMISSJONI (UE) Nru 1244/2014
   tal-20 ta’ Novembru 2014
   li jistabilixxi r-regoli għall-implimentazzjoni tar-Regolament (UE) Nru 375/2014 tal-Parlament Ewropew u tal-Kunsill li jistabbilixxi l-Korp Volontarju Ewropew tal-Għajnuna Umanitarja (“l-Inizjattiva Voluntiera tal-Għajnuna tal-UE”)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 375/2014 tal-Parlament Ewropew u tal-Kunsill li jistabbilixxi l-Korp Volontarju Ewropew tal-Għajnuna Umanitarja (“l-Inizjattiva Voluntiera tal-Għajnuna tal-UE”) (1), u b'mod partikolari l-Artikoli 9(3), 10(1) u 12(6) tiegħu,
   Billi:

               (1)

               Skont ir-Regolament (UE) Nru 375/2014, il-Kummissjoni għandha tistabbilixxi standards u proċeduri li jkopru l-kundizzjonijiet, l-arranġamenti u r-rekwiżiti meħtieġa li għandhom jiġu applikati mill-organizzazzjonijiet emittenti u ospitanti meta jidentifikaw, jagħżlu, iħejju, jimmaniġġaw u jimmobilizzaw il-voluntiera kandidati u l-Voluntiera tal-Għajnuna tal-UE biex jappoġġjaw l-operazzjonijiet tal-Għajnuna umanitarja fil-pajjiżi terzi. Ir-Regolament (UE) Nru 375/2014 jipprovdi biex dawn l-istandards jiġu adottati permezz ta' atti delegati u l-proċeduri li għandhom jiġu adottati permezz ta' atti ta' implimentazzjoni.

               (2)

               Il-partijiet interessati kollha tal-Inizjattiva Voluntiera tal-Għajnuna tal-UE, inkluż il-voluntiera nfushom u l-organizzazzjonijiet emittenti u ospitanti, għandhom jiġu mħeġġa jaqsmu sens ta' identità fl-inizjattiva.

               (3)

               Huwa importanti li l-voluntiera kandidati huma identifikati u magħżula b'mod mhux diskriminatorju, permezz ta' proċedura ġusta u trasparenti, abbażi ta' sħubija bejn l-organizzazzjonijiet emittenti u ospitanti, li jissodisfa r-rekwiżiti reali espressi fil-livell lokali mill-organizzazzjonijiet ospitanti.

               (4)

               Induzzjoni bir-reqqa għandha tiġi pprovduta miż-żewġ organizzazzjonijiet emittenti u ospitanti biex tiġi evitata konfużjoni dwar ir-rwoli u l-aspettattivi u sabiex jipprovdu lill-voluntiera bi tħejjija prattika u xierqa ta' esperjenzi għal kollokamenti. Dan kieku jistabbilixxi l-bażi għall-fiduċja u l-aċċettazzjoni fi ħdan komunitajiet ospitanti b'kont sħiħ meħud ta' sensitivitajiet kulturali rilevanti.

               (5)

               It-taħriġ huwa parti essenzjali tat-tħejjija ta' qabel l-iskjerament li għandha tingħata lill-voluntiera kandidati kollha f'programm strutturat ta' korsijiet obbligatorji u fakultattivi. Barra minn hekk, professjonisti żgħażagħ għandhom ikunu awtorizzati, fejn rilevanti permezz ta' kollokamenti ta' apprendistat, biex ikomplu jiżviluppaw il-kompetenzi tagħhom u jakkwistaw għarfien speċifiku u ħiliet rilevanti għas-settur umanitarju. B'mod partikolari, dan għandu jkun xieraq għall-attivitajiet u l-kuntest tal-organizzazzjonijiet emittenti u ospitanti.

               (6)

               Għandha tiġi implimentata sistema ta' sorveljanza xierqa u ta' ġestjoni mill-organizzazzjonijiet emittenti u ospitanti. Huma għandhom ukoll konġuntament jissorveljaw u jivvalutaw il-prestazzjoni u l-kisbiet ta' Voluntiera tal-Għajnuna tal-UE u jipprovdu feedback dwar il-kompiti u l-objettivi tagħhom. Dan għandu jgħin biex titjieb ir-responsabbiltà tal-inizjattiva tal-Volontiera tal-Għajnuna tal-UE.

               (7)

               Mentoring għandu jikkumplimenta s-superviżjoni u l-ġestjoni u jipprovdi lill-Volontiera tal-Għajnuna tal-UE b'appoġġ addizzjonali qabel, matul u wara l-iskjerament.

               (8)

               Għandu jiġi stabbilit kanal għal komunikazzjoni kontinwa u appoġġ addizzjonali mingħand l-organizzazzjoni emittenti waqt l-iskjerament f'pajjiżi terzi. Debriefing u t-tmiem ta' appoġġ ta' kollokament għandu jingħata lill-Voluntiera tal-Għajnuna tal-UE kollha.

               (9)

               Provvista ta' kundizzjonijiet adegwati ta' xogħol u għajxien huma meħtieġa biex jippermettu lill-Voluntiera tal-Għajnuna tal-UE biex iwettqu l-karigi tagħhom f'ambjent sikur u sanitarju, u biex jilħqu l-bżonnijiet bażiċi tagħhom mingħajr ma jsofru tbatija personali, filwaqt li jirrispettaw l-ispirtu ta' stil ta' ħajja modest u mhux fieragħ bħala voluntier. Provvedimenti ta' sussistenza u pagamenti oħra allokati lil Voluntiera tal-Għajnuna tal-UE mhumiex maħsuba li jirrappreżentaw is-salarju għal impjieg regolari. Ir-rati għal dawn il-pagamenti m'għandhomx jiġu stabbiliti fid-dawl ta' esperjenza professjonali, għarfien espert jew ir-riżultati ta' assenjazzjoni ta' kompiti tal-voluntier: huma jimmiraw b'mod uniku biex ikopru l-ispejjeż tal-ħajja matul l-iskjerament. Sabiex jiġi żgurat livell għoli u ugwali ta' ħarsien, il-Volontiera tal-Għajnuna tal-UE għandhom ikunu koperti minn polza tal-assigurazzjoni komprensiva mfassla speċifikament biex tipproteġihom matul il-perjodu kollu tal-iskjerament tagħhom f'pajjiżi terzi u kwalunkwe perjodi rilevanti qabel u wara.

               (10)

               L-obbligu ta' diliġenza huwa tal-akbar importanza u huwa responsabbiltà konġunta. L-organizzazzjonijiet emittenti u ospitanti għandhom, sa fejn huwa possibbli, jieħdu ħsieb is-saħħa, is-sikurezza, is-sigurtà u l-benesseri tal-Volontiera tal-Għajnuna tal-UE u jiżviluppaw proċeduri ta' sigurtà, saħħa u sikurezza. Il-Volontiera tal-Għajnuna tal-UE għandhom, bl-istess mod, jagħmlu dak kollu possibbli biex jiżguraw is-saħħa, is-sikurezza u s-sigurtà, u dik tal-oħrajn, fuq il-post tax-xogħol.

               (11)

               Il-monitoraġġ u l-valutazzjoni tal-prestazzjoni individwali tal-Voluntiera tal-Għajnuna tal-UE għandha tkun proċess kontinwu fis-sistema kollha ta' kollokament. Dan għandu jkun ibbażat fuq is-superviżjoni u sistema ta' ġestjoni tal-prestazzjoni u billi tiġi pprovduta dejta li turi sa liema punt il-prestazzjoni individwali tal-Volontiera tal-Għajnuna tal-UE tikkontribwixxi — fuq il-livell tar-riżultati u l-impatti — għall-objettivi tal-proġett u l-inizjattiva globali.

               (12)

               Huwa meħtieġ mekkaniżmu robust ta' ċertfikazzjoni li jiżgura li l-organizzazzjonijiet emittenti u ospitanti jikkonformaw mal-istandards stabbiliti fir-Regolament Delegat tal-Kummissjoni li għandhom jiġu adottati fuq il-bażi tal-Artikolu 9(2) tar-Regolament (UE) Nru 375/2014 u l-proċeduri stabbiliti f'dan ir-Regolament. Tali mekkaniżmu ta' ċertifikazzjoni għandu jkun ibbażat fuq il-prinċipji tas-simplifikazzjoni u n-nonduplikazzjoni, id-differenzjazzjoni bejn l-organizzazzjonijiet emittenti u ospitanti, il-kost-effettività, it-trasparenza u l-imparzjalità, l-inkoraġġiment tad-diversità u l-aċċessibbiltà.

               (13)

               Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 26 tar-Regolament (UE) Nru 375/2014.

               (14)

               Sabiex tassigura implimentazzjoni fil-ħin tal-inizjattiva Voluntiera tal-Għajnuna tal-UE, huwa meħtieġ li dan ir-Regolament jidħol fis-seħħ bħala kwistjoni urġenti peress li din tistabbilixxi d-dispożizzjonijiet ibbażati fuq liema organizzazzjonijiet ta' implimentazzjoni għandhom jibagħtu Voluntiera tal-Għajnuna tal-UE f'pajjiżi terzi.

         ADOTTAT DAN IR-REGOLAMENT:
   KAPITOLU 1

      DISPOSIZZJONIJIET ĠENERALI

   Artikolu 1
   Suġġett
   Dan ir-Regolament jistabbilixxi r-regoli għall-implimentazzjoni tar-Regolament (UE) Nru 375/2014 fir-rigward tal-kwistjonijiet li ġejjin elenkati fl-Artikoli 9(3), 10(1) u 12(6) tiegħu:

               (a)

               il-proċeduri li għandhom jiġu segwiti għall-identifikazzjoni, l-għażla u t-tħejjija neċessarja ta' qabel l-iskjerament tal-voluntiera kandidati, inklużi l-kollokamenti ta' apprendistat, meta rilevanti;

               (b)

               l-arranġamenti għall-programm ta' taħriġ u l-proċedura għall-valutazzjoni ta' kemm il-voluntiera kandidati huma preparati biex jiġu mmobilizzati;

               (c)

               dispożizzjonijiet għall-iskjerament u l-ġestjoni tal-Voluntiera tal-Għajnuna tal-UE f'pajjiżi terzi, inklużi fost l-oħrajn, superviżjoni fil-post, appoġġ kontinwu permezz tal-ikkowċjar, mentoring, taħriġ addizzjonali, il-kundizzjonijiet ta' ħidma neċessarji, appoġġ wara l-mobilizzazzjoni;

               (d)

               dispożizzjonijiet għall-kopertura tal-assigurazzjoni u l-kundizzjonijiet tal-għajxien tal-voluntiera, inklużi l-kopertura tas-sussistenza, l-akkomodazzjoni, l-ivvjaġġar u spejjeż oħra rilevanti;

               (e)

               il-proċeduri li għandhom jiġu segwiti qabel, matul u wara l-iskjerament sabiex ikunu żgurati d-dover ta' attenzjoni u miżuri ta' sikurezza u sigurtà xierqa, inklużi protokolli ta' evakwazzjoni medika u pjanijiet ta' sigurtà li jkopru l-evakwazzjoni ta' emerġenza minn pajjiżi terzi, inklużi l-proċeduri neċessarji għall-koordinazzjoni mal-awtoritajiet nazzjonali;

               (f)

               il-proċeduri għall-monitoraġġ u l-valutazzjoni tal-prestazzjoni individwali tal-Voluntiera tal-Għajnuna tal-UE;

               (g)

               mekkaniżmu ta' ċertfikazzjoni li jiżgura li l-organizzazzjonijiet emittenti jikkonformaw mal-istandards u l-proċeduri msemmija fl-Artikolu 9 tar-Regolament (UE) Nru 375/2014, u mekkaniżmu ta' ċertifikazzjoni differenzjat għall-organizzazzjonijiet ospitanti.

         Artikolu 2
   Definizzjonijiet
   Għar-raġunijiet ta' dan ir-Regolament, se japplikaw id-definizzjonijiet fl-Artikolu 3 tar-Regolament (UE) Nru 375/2014 u d-definizzjonijiet li hemm fir-Regolament Delegat tal-Kummissjoni li għandhom jiġu adottati fuq il-bażi tal-Artikolu 9(2) tar-Regolament (UE) Nru 375/2014. Għandhom japplikaw ukoll id-definizzjonijiet li ġejjin:

               (a)

               “Qafas ta' Kompetenza” tfisser qafas skont it-tifsira stabbilita bir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014;

               (b)

               “Pjan ta' Tagħlim u żvilupp” tfisser pjan skont it-tifsira stabbilita bir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014;

               (c)

               “Ħarrieġ” tfisser persuna impjegata mill-fornitur tat-taħriġ li twassal moduli ta' taħriġ wieħed jew aktar jew l-iffaċilitar ta' eżerċizzji ta' simulazzjoni bbażata fuq il-kuntest u biex tevalwa l-kompetenzi tal-voluntiera kandidati;

               (d)

               “Ħarrieġ mentor” tfisser ħarrieġ, impjegat mill-fornitur tat-taħriġ, bi rwol ta' koordinament biex jivvaluta l-eliġibbiltà ta' voluntiera kandidati għall-iskjerament. Huwa jew hija j/tkun responsabbli għal grupp ta' voluntiera kandidati. J/tikkoordina l-valutazzjoni tal-kompetenzi tagħhom abbażi ta' feedback minn ħarrieġa oħrajn, u j/tinvolvi ruħu/ruħha ma' voluntiera kandidati individwalment biex jirriflettu dwar il-valutazzjoni tagħhom stess u l-valutazzjoni tal-għalliema;

               (e)

               “Mentoring” tfisser proċess ta' komunikazzjoni informali ta' għarfien, il-kapital soċjali u l-appoġġ psikosoċjali rilevanti għax-xogħol, il-karriera jew l-iżvilupp professjonali. Mentoring jinvolvi komunikazzjoni informali, ġeneralment wiċċ imb' wiċċ u fuq tul ta' żmien, bejn persuna identifikata mill-organizzazzjoni ospitanti bħala l-mentor, minn naħa waħda, li hu pperċepit li għandu l-għarfien, il-kompetenzi u l-esperjenza rilevanti, u l-Volontier tal-Għajnuna tal-UE, min-naħa l-oħra;

               (f)

               “Debriefing” tfisser proċess li jipprovdi lill-organizzazzjonijiet emittenti u ospitanti u lill-Voluntiera tal-Għajnuna tal-UE b'informazzjoni ċara dwar ir-riżultati tal-assenjar, il-kisbiet tal-Voluntiera tal-Għajnuna tal-UE, u rakkomandazzjonijiet jew tagħlim mill-esperjenza tagħhom kif ukoll il-kapitalizzazzjoni, it-tagħlimiet miksuba u l-għeluq professjonali pożittiv tal-kollokament.

         KAPITOLU 2

      PROĊEDURI GĦALL-IDENTIFIKAZZJONI U L-GĦAŻLA TA' VOLUNTIERA KANDIDATI

   Artikolu 3
   L-identifikazzjoni u l-proċedura ta' għażla
   1.   L-organizzazzjonijiet emittenti u ospitanti għandhom jistabbilixxu flimkien il-proċedura tal-identifikazzjoni u l-għażla. Ir-rwoli, ir-responsabbiltajiet u l-proċessi għandhom ikunu definiti biex tkun żgurata proċedura trasparenti, ġusta u effettiva fil-proċess ta' reklutaġġ fir-rigward tal-istandard dwar it-trattament ugwali, l-opportunitajiet indaqs u n-non-diskriminazzjoni, kif stabbilit fir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014.
   2.   Il-proċeduri tal-identifikazzjoni u l-għażla għandhom ikunu bbażati fuq sħubija bejn l-organizzazzjonijiet emittenti u dawk ospitanti u komunikazzjoni f'waqtha u kontinwa. L-organizzazzjoni emittenti għandha tiżgura li l-organizzazzjoni ospitanti hija konsistentement involuta tul il-proċess kollu ta' reklutaġġ.
   3.   Il-proċedura ta' identifikazzjoni u ta' għażla maqbula għandha tkun applikabbli għall-istadji kollha tal-proċess ta' reklutaġġ.
   4.   Il-proċedura ta' identifikazzjoni u ta' għażla għandha tinkludi bħala minimu:

               (a)

               Definizzjoni ta' assenjazzjoni ta' kompiti, il-profil tal-kompetenza u l-kriterji tal-għażla tal-Voluntiera tal-Għajnuna tal-UE kif stabbilit fl-Artikolu 4;

               (b)

               It-tħabbir u l-applikazzjoni kif imsemmija fl-Artikolu 5;

               (c)

               Il-valutazzjoni, it-tniżżil fil-preselezzjoni u l-ewwel selezzjoni tal-applikanti kif stabbilit fl-Artikolu 6;

               (d)

               L-għażla kif imsemmija fl-Artikolu 7.

         Artikolu 4
   Definizzjoni ta' assenjazzjoni ta' kompiti, il-profil tal-kompetenza u l-kriterji tal-għażla għall-Voluntiera tal-Għajnuna tal-UE
   1.   Fuq il-bażi ta' valutazzjoni tal-ħtiġijiet li għandha ssir skont ir-Regolament Delegat tal-Kummissjoni li għandu jiġu adottat fuq il-bażi tal-Artikolu 9(2) tar-Regolament (UE) Nru 375/2014, l-organizzazzjoni ospitanti għandha tipproponi, skont ir-rekwiżiti stabbiliti fil-punt 1 tal-Anness I, l-assenjazzjoni ta' kompiti għall-Voluntiera tal-Għajnuna tal-UE, inklużi elementi ta' flessibbiltà biex jitqiesu ladarba jiġi impjegat l-input tal-voluntier meta jkun magħżul.
   2.   L-organizzazzjoni emittenti għandha tirrevedi l-assenjazzjoni ta' kompiti biex timmodifikaha, kif meħtieġ, sabiex jiġi żgurat tqabbil xieraq u realistiku, b'kont meħud tal-kompetenzi mistennija tal-Volontiera tal-Għajnuna tal-UE u l-kapaċità ta' assorbiment u l-ħtiġijiet tal-organizzazzjoni ospitanti.
   3.   Abbażi tal-assenjazzjoni ta' kompiti u l-qafas ta' kompetenza, l-organizzazzjonijiet emittenti u ospitanti għandhom jiddefinixxu profil ta' kompetenza tal-Voluntier tal-Għajnuna tal-UE b'rekwiżiti minimi li għandhom jintużaw fil-proċess tar-reklutaġġ. Il-profil tal-kompetenza għandu jindika wkoll jekk il-voluntier huwiex uffiċjal anzjan jew żagħżugħ professjonali u l-ħtieġa għal kwalunkwe kollokament ta' apprendistat.
   Artikolu 5
   It-tħabbir u l-applikazzjoni
   1.   L-organizzazzjoni emittenti għandha tkun responsabbli għat-tħabbir ta' dan il-kollokament. B'input mill-organizzazzjoni ospitanti, għandha tagħmel pakkett ta' informazzjoni ta' tħabbir sabiex tinfurma dwar l-inizjattiva u tattira voluntiera kandidati.
   2.   It-tħabbir għandu jkun mill-inqas bl-Ingliż, miktub b'lingwaġġ ċar, konkret u aċċessibbli, u jipprovdi informazzjoni dwar il-pożizzjoni offruta lill-voluntier kandidat skont ir-rekwiżiti stabbiliti fil-punt 2 tal-Anness I.
   3.   Għandu jiġi ppubblikat għal minimu ta' xahar fuq il-pjattaforma ċentrali tal-inizjattiva tal-Voluntiera tal-Għajnuna tal-UE bil-possibbiltà li jintużaw iktar opportunitajiet ta' promozzjoni biex jiġu attirati applikanti mal-pjattaforma ċentrali. F'ċirkostanzi debitament ġustifikati għal kollokamenti għal reazzjoni għal kriżi għall-għajnuna umanitarja, it-tħabbir jista' jiġi assenjat għal inqas minn xahar, iżda mhux inqas minn ġimgħa.
   4.   L-applikanti għandhom japplikaw billi jużaw formola ta' applikazzjoni standard, inkluż CV strutturat. L-applikanti għandhom ukoll jimlew kwestjonarju ta' awtovalutazzjoni standardizzat li jivvaluta l-kompetenzi tagħhom kif meħtieġ għall-qafas ta' kompetenza u l-adattabilità tagħhom għal assenjazzjoni ta' kompiti u l-kundizzjonijiet tal-ħajja u tax-xogħol imsemmi fit-tħabbir. Fuq dawn, huma għandhom ikunu meħtieġa jagħtu l-kunsens tagħhom.
   Artikolu 6
   il-Valutazzjoni, it-tqegħid fil-preselezzjoni u l-ewwel selezzjoni
   1.   L-organizzazzjoni emittenti għandha tivvaluta applikanti abbażi tal-informazzjoni mogħtija fil-formola tal-applikazzjoni u kwestjonarju ta' awtovalutazzjoni, dikjarazzjoni tal-motivazzjoni tagħhom biex jipparteċipaw fl-inizjattiva Voluntiera tal-Għajnuna tal-UE — u l-kollokament speċifiku — u l-valutazzjoni tal-kapaċità tagħhom li jiġi analizzat xenarju rilevanti ta' għajnuna umanitarja permezz ta' test bil-miktub, f'forma ta' komponiment jew testijiet simili.
   2.   Abbażi tal-valutazzjoni, l-organizzazzjoni emittenti għandha tipprovdi preselezzjoni tal-applikanti lill-organizzazzjoni ospitanti bil-ħsieb ta' ftehim konġunt dwar lista qasira ta' applikanti li jridu jiġu intervistati.
   3.   Kandidati tal-ewwel selezzjoni għandhom jiġu mistiedna għal intervista strutturata bbażata fuq il-qafas ta' kompetenza. L-intervista tista' ssir wiċċ imb wiċċ jew bl-użu ta' teknoloġiji tat-telekomunikazzjoni, fejn possibbli, bil-parteċipazzjoni tal-organizzazzjoni ospitanti. Metodi ta' valutazzjoni addizzjonali jistgħu jinkludu ċ-ċentri tal-valutazzjoni, l-attivitajiet tal-grupp u eżerċizzji ta' simulazzjoni tax-xogħol.
   4.   L-organizzazzjoni emittenti tista' twettaq, fejn meħtieġ, referenza personali u professjonali ta' verifiki ta' referenza qabel l-għażla finali. L-applikanti għandhom ikunu informati dwar il-proċess analitiku fil-bidu tal-proċess fit-tħabbir.
   Artikolu 7
   L-Għażla
   1.   L-organizzazzjoni ospitanti għandha tieħu d-deċiżjoni finali dwar il-voluntier kandidat magħżul u għandha tikkonferma l-għażla tagħha lill-organizzazzjoni emittenti, li se tkun responsabbli għall-għoti ta' pożizzjoni u tħejji l-fażi ta' induzzjoni. Għal kull pożizzjoni, voluntiera sostituti jistgħu jintgħażlu biex jissostitwixxu l-kandidat f'każ li huwa jew hija j/tirriżenja jew ma għadux/għadhiex disponibbli.
   2.   L-organizzazzjonijiet emittenti u ospitanti għandhom ikunu kapaċi li juru u jiġġustifikaw kif ikunu ħadu d-deċiżjoni tal-għażla tagħhom fir-rigward tal-prinċipji ta' trattament ugwali, l-opportunitajiet indaqs u n-nondiskriminazzjoni fis-sistema kollha ta' identifikazzjoni u l-proċess tal-għażla.
   3.   Il-proċedura tal-għażla għandha titlesta fi żmien raġonevoli. L-organizzazzjoni emittenti għandha tinforma l-applikanti kollha dwar id-deċiżjoni tal-għażla u tinfurmahom dwar il-possibbiltà li jingħataw feedback. Hija għandha tistieden lill-voluntier kandidat magħżul b'suċċess biex jikkonferma bil-miktub l-interess tiegħu biex jipparteċipa fl-inizjattiva Voluntiera tal-Għajnuna tal-UE.
   4.   L-organizzazzjoni emittenti għandha tassigura li d-dokumentazzjoni relatata mal-identifikazzjoni u l-proċess ta' għażla tkun traċċabbli u miżmuma skont l-istandard għall-protezzjoni tad-dejta kif stabbilit fir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014.
   Artikolu 8
   il-Valutazzjoni tal-ħtiġijiet ta' tagħlim
   1.   Abbażi tar-riżultati tal-proċess ta' reklutaġġ, il-ħtiġijiet tal-organizzazzjoni emittenti u l-iskjerament previst, l-organizzazzjoni emittenti għandha tivvaluta, b'konsultazzjoni mal-organizzazzjoni ospitanti u l-voluntier kandidat, il-ħtiġijiet tat-tagħlim u jidentifikaw moduli ta' taħriġ għal parteċipazzjoni abbażi tal-kriterji li ġejjin:

               (a)

               Anzjanità, bil-possibbiltà għal professjonisti anzjani li jiffokaw fuq moduli obbligatorji u li jagħżlu l-livell xieraq ta' tmexxija ta' proġetti ta' taħriġ u moduli ottiċi speċjalizzati;

               (b)

               Il-ħtiġijiet tal-organizzazzjoni ospitanti għal kompetenzi speċifiċi, li għandha tiġi indirizzata permezz ta' parteċipazzjoni tal-voluntier kandidat f'moduli ottiċi;

               (c)

               Kompetenzi ġenerali tal-voluntier kandidat, li għandhom jiġu indirizzati permezz ta' parteċipazzjoni f'moduli ottiċi.

         2.   L-organizzazzjoni emittenti għandha timla l-pjan ta' tagħlim u ta' żvilupp kif stabbilit fir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014 u jiġu identifikati l-kompetenzi valutati tal-voluntiera kandidati magħżula b'suċċess u l-ħtiġijiet ta' tagħlim tagħhom, li għandhom jiġu trasmessi lill-fornituri tat-taħriġ.
   KAPITOLU 3

      IL-PROGRAMM TA' TAĦRIĠ TAL-INIZJATTIVA VOLONTIERA TAL-GĦAJNUNA TAL-UE

   Artikolu 9
   Il-programm ta' taħriġ
   1.   Programm ta' taħriġ għall-voluntiera kandidati magħżula b'suċċess għandu jiġi implimentat permezz ta' taħriġ tal-fornitur(i), fejn rilevanti, minn organizzazzjonijiet emittenti u ospitanti u voluntiera tal-passat.
   2.   Il-programm ta' taħriġ għandu jkun ibbażat fuq il-qafas ta' kompetenza u għandu jkun adattabbli għall-ħtiġijiet kemm ta' professjonisti żgħażagħ u anzjani.
   3.   Il-programm ta' taħriġ għandu jkun jikkonsisti f'approċċ ta' tagħlim magħqud imsejjes fuq it-tagħlim elettroniku u l-moduli fil-klassi.
   4.   Moduli obbligatorji għall-voluntiera kandidati kollha għandhom jinkludu:

               (a)

               Introduzzjoni ġenerali lill-Unjoni fir-relazzjonijiet esterni tagħha u s-sistema ta' rispons għal kriżijiet;

               (b)

               Introduzzjoni għal azzjoni umanitarja, il-politika ta' għajnuna umanitarja tal-Unjoni u l-inizjattiva Voluntiera tal-Għajnuna tal-UE;

               (c)

               Il-ġestjoni tas-sikurezza personali, is-sigurtà u s-saħħa;

               (d)

               Il-ġestjoni tal-proġett;

               (e)

               L-għarfien interkulturali (u kwistjonijiet trasversali);

               (f)

               Eżerċizzju ta' simulazzjoni bbażat fuq il-kuntest ta' voluntiera kandidati li jeħtieġu juru l-kompetenzi miksuba.

         5.   Il-moduli ottiċi għandhom jinkludu:

               (a)

               Il-promozzjoni u l-komunikazzjoni;

               (b)

               L-ewwel għajnuna psikoloġika;

               (c)

               It-taħriġ tal-multiplikaturi;

               (d)

               Il-ġestjoni tal-volontiera;

               (e)

               L-iżvilupp organizzazzjonali;

               (f)

               Moduli mfassla apposta, fejn ikun meħtieġ, b'mod partikolari li jirrigwardaw l-adattament tal-kompetenzi tekniċi ta' voluntiera kandidati għall-kuntest tal-għajnuna umanitarja.

         6.   Voluntiera kandidati għandhom jattendu l-moduli kollha obbligatorji u jistgħu jattendu modulu/i fakultattiv/i wieħed jew aktar li għandhom jintgħażlu skont l-Artikolu 8.
   7.   Il-kurrikulu ta' taħriġ, b'dettalji ta' kull modulu, inkluż l-istatus tiegħu, il-grupp fil-mira, l-iskeda taż-żmien, il-kompetenzi indirizzati u l-eżiti tat-tagħlim marbutin, għandu jkun kif stabbilit fl-Anness II.
   Artikolu 10
   Il-valutazzjoni ta' voluntiera kandidati matul u wara t-taħriġ
   1.   Matul it-taħriġ u mat-tlestija, voluntiera kandidati għandhom jiġu vvalutati għal kemm ikunu ppreparati għall-iskjerament ibbażat fuq il-qafas ta' kompetenza.
   2.   Il-valutazzjoni għandha tiġi organizzata konġuntament mal-ħarrieġa, bi rwol ewlieni fil-koordinazzjoni li għandu jkollu l-mentor tat-taħriġ tal-voluntiera kandidati.
   3.   Il-valutazzjoni tal-kompetenzi għandha tkun ibbażata fuq il-valutazzjoni tal-ħarrieġa tal-voluntier kandidat, l-għarfien, il-ħiliet u l-attitudni, fosthom:

               (a)

               L-awtovalutazzjoni għandha timtela mill-voluntier kandidat wara l-eżerċizzju ta' simulazzjoni bbażat fuq il-kuntest;

               (b)

               Noti ta' osservazzjoni li għandhom jiġu pprovduti mill-ħarrieġa wara kull modulu u wara l-eżerċizzju ta' simulazzjoni bbażat fuq il-kuntest;

               (c)

               Valutazzjoni tat-taħriġ tal-mentor li tipprovdi analiżi kritika tal-awtovalutazzjoni u n-noti ta' osservazzjoni minn sessjoni ta' mentoring personali bejn il-mentor tat-taħriġ u l-voluntier kandidat abbażi ta' feedback mill-ħarrieġa.

         4.   Il-valutazzjoni tal-kompetenzi kollha għandha tiġi inkluża fil-pjan ta' tagħlim u żvilupp tal-voluntier kandidat li għandu jiġi aġġornat wara t-tlestija tat-taħriġ u jindika l-korsijiet segwiti u r-riżultati miksuba.
   5.   Il-voluntiera kandidati li jkollhom livell ta' profiċjenza baxxa fi kwalunkwe mill-kompetenzi transversali jew speċifiċi għandhom jiġu skwalifikati. Il-ħarrieġa u l-mentor tat-taħriġ għandhom ikunu kapaċi jispjegaw u jiġġustifikaw, jekk ikun meħtieġ, tali valutazzjoni u deċiżjoni.
   KAPITOLU 4

      IL-PROĊEDURI TA' TĦEJJIJA TA' QABEL L-ISKJERAMENT TA' VOLUNTIERA KANDIDATI

   Artikolu 11
   Il-programm ta' induzzjoni
   1.   Il-proċess ta' induzzjoni għandu jiffamiljarizza l-kandidat jew il-Voluntier tal-Għajnuna tal-UE permezz tal-kultura, il-politiki u l-prattiki tal-organizzazzjonijiet emittenti u ospitanti, u l-aspettattivi tal-assenjazzjoni ta' kompiti.
   2.   L-organizzazzjonijiet emittenti u ospitanti għandhom jiżviluppaw b'mod konġunt programm ta' induzzjoni. Il-programm għandu jiddefinixxi r-rwoli u r-responsabbiltajiet tagħhom abbażi tal-inputs mibgħuta lura minn Volontiera tal-Għajnuna tal-UE, fejn possibbli, biex jibbenefikaw mit-tagħlim u l-esperjenza diretta tagħhom. Il-programm għandu jinkludi:

               (a)

               Induzzjoni ta' qabel l-iskjerament mill-organizzazzjoni emittenti prevista fl-Artikolu 12;

               (b)

               Induzzjoni ta' qabel l-iskjerament mill-organizzazzjoni emittenti prevista fl-Artikolu 18.

         3.   L-organizzazzjonijiet emittenti u ospitanti għandhom, fejn huwa xieraq, jorganizzaw sessjonijiet konġunti li jinvolvu Voluntiera tal-Għajnuna tal-UE jew il-kandidati kollha flimkien.
   Artikolu 12
   L-induzzjoni ta' qabel l-iskjerament
   1.   L-organizzazzjonijiet emittenti għandhom jiżguraw li l-voluntiera kandidati kollha jirċievu induzzjoni bir-reqqa u xierqa wiċċ imb' wiċċ qabel l-iskjerament tagħhom. Din għandha tinkludi bħala minimu, li ġej:

               (a)

               L-organizzazzjoni u l-istruttura ta' ġestjoni u l-proċessi, it-timijiet involuti fil-proġett (inkluż il-maniġer tal-proġett, l-uffiċjal tal-ġestjoni tal-kriżi, ir-riżorsi umani), il-missjoni u l-objettivi organizzjonali fir-rigward tal-inizjattiva Voluntiera tal-Għajnuna tal-UE;

               (b)

               Informazzjoni komprensiva għall-kuntest tal-proġett li fih il-voluntier kandidat għandu jopera, l-assenjazzjoni ta' kompiti tiegħu u l-valutazzjoni tal-ħtiġijiet li hija bbażata fuqu; u l-kundizzjonijiet tax-xogħol u tal-għajxien maħsuba kif ipprovduti fl-Artikoli 22 u 24-27;

               (c)

               Il-qafas legali rilevanti applikabbli lill-volontier kif stabbilit bir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014;

               (d)

               L-istandards u l-proċeduri rilevanti lill-volontier, inklużi lmenti u azzjonijiet dixxiplinarji, kontra l-frodi u l-korruzzjoni, il-ħarsien tat-tfal u tal-adulti vulnerabbli, il-kodiċi ta' kondotta kif stabbilit fir-Regolament Delegat tal-Kummissjoni li għandhom jiġu adottati fuq il-bażi tal-Artikolu 9(2) tar-Regolament (UE) Nru 375/2014;

               (e)

               Briefing tas-sigurtà obbligatorju speċifiku għall-kuntest u tgħarrif tas-saħħa u s-sigurtà (inkluż eżami mediku qabel it-tluq) kif stabbilit fl-Artikoli 28 u 30;

               (f)

               Superviżjoni u s-sistema ta' ġestjoni tal-prestazzjoni u ta' proċedura, u mekkaniżmi ta' appoġġ eżistenti, inkluż mentoring u appoġġ ieħor kif stabbilit fl-Artikoli 19, 20 u 21;

               (g)

               Il-pjan ta' taħriġ u żvilupp;

               (h)

               Informazzjoni dwar in-netwerk għall-inizjattiva Voluntiera tal-Għajnuna tal-UE u kif hi tappoġġja l-voluntieri qabel, matul u wara l-iskjerament;

               (i)

               Informazzjoni dwar il-komunikazzjoni u l-viżibbiltà tal-attivitajiet previsti fil-proġett, ibbażat fuq il-pjan ta' komunikazzjoni msemmija fl-Artikolu 17 tar-Regolament (UE) Nru 375/2014, inkluż l-Uffiċjal tal-Informazzjoni Reġjonali responsabbli tal-Kummissjoni.

               (j)

               Debriefing permezz ta' mistoqsijiet fl-Artikolu 23;

         2.   Fil-kuntest tal-induzzjoni, l-organizzazzjoni emittenti għandha wkoll tipprovdi informazzjoni dwar l-uffiċċju tal-għajnuna umanitarja fuq il-post tal-Kummissjoni responsabbli għall-pajjiż ta' skjerament u tgħarraf dan l-uffiċċju bl-iskjerament imminenti tal-Voluntiera tal-Għajnuna tal-UE.
   3.   L-organizzazzjoni emittenti għandha tiżgura li l-informazzjoni kollha pprovduta matul il-proċess tal-induzzjoni tinqara u tinftiehem faċilment mill-voluntiera kandidati u tibqa' faċilment aċċessibbli matul il-parteċipazzjoni tagħhom fl-inizjattiva Voluntiera tal-Għajnuna tal-UE.
   Artikolu 13
   Kollokamenti ta' apprendistat għal professjonisti żgħażagħ
   1.   Voluntiera kandidati li huma professjonisti żgħażagħ jistgħu jkunu meħtieġa, apparti t-taħriġ, li jagħmlu kollokament ta' apprendistat ma' organizzazzjoni emittenti biex jitgħallmu l-proċeduri, l-etika u l-kuntest għall-ħidma umanitarja u biex ikomplu jitħejjew għal skjerament previst bħala Voluntiera tal-Għajnuna tal-UE. It-tul ta' żmien tal-apprendistat għandu jkun għal perjodu massimu ta' sitt xhur b'possibbiltà għal estensjoni limitata f'każijiet eċċezzjonali debitament ġustifikati.
   2.   L-organizzazzjoni emittenti, f'konsultazzjoni mal-organizzazzjoni emittenti u l-apprentist voluntier, għandha tirrevedi u taġġorna l-ħtiġijiet tat-tagħlim u l-pjan ta' żvilupp tat-tagħlim skont il-ħtiġijiet ta' kollokament ta' apprendistat. Il-pjan ta' taħriġ u żvilupp għandu jiddefinixxi b'mod partikolari:

               (a)

               Ir-riżultati tat-tagħlim tal-apprentist voluntier li huwa mistenni li jilħaq matul il-perjodu tal-apprendistat tiegħu;

               (b)

               Il-kompiti l-apprentist voluntier se jwettaq bħala parti mill-proċess ta' tagħlim u r-riżorsi li għandhom jiġu stabbiliti;

               (c)

               L-objettivi u r-riżultati li l-apprentist voluntier huwa mistenni li jilħaq fi tmiem il-perjodu ta' apprendistat.

         3.   L-artikoli li ġejjin ta' dan ir-Regolament għandhom japplikaw mutatis mutandis għall-kollokamenti ta' apprendistat ma' obbligi għal organizzazzjonijiet emittenti li jospitaw l-apprentisti voluntiera:

               (a)

               L-Artikolu 19(4), (5), (6) u (9), l-Artikoli 21 u 22.

               (b)

               L-Artikolu 24 ħlief għall-paragrafu 5. Voluntiera kandidati li jiġu minn pajjiżi tal-UE jew minn pajjiżi terzi msemmija fl-Artikolu 23(1)(b) tar-Regolament (UE) Nru 375/2014 skont il-kundizzjonijiet imsemmija f'dak l-Artikolu, li huma koperti minn skema nazzjonali ta' sigurtà soċjali jew assigurazzjoni fil-pajjiż ta' residenza tagħhom u li qed jagħmlu kollokament ta' apprendistat fil-pajjiżi msemmija hawn fuq għandhom jirċievu biss kopertura komplementari. Dan ifisser li l-kopertura tal-assigurazzjoni tagħhom għandha tkun limitata għall-ispejjeż minbarra l-kopertura pprovduta mis-sistema nazzjonali ta' sigurtà soċjali jew l-iskema ta' assigurazzjoni. F'każijiet ġustifikati b'mod eċċezzjonali, fejn jew l-iskema tal-assigurazzjoni tas-sigurtà soċjali nazzjonali tkopri biss parti jew xejn mill-ispejjeż stabbiliti fl-Artikolu 24(5), 100 % tal-ispejjeż għandhom ikunu koperti.

               (c)

               L-Artikolu 25, ħlief għall-paragrafu 6, l-Artikolu 26 u l-Artikolu 27(1), fejn rilevanti.

               (d)

               L-Artikolu 28(1), (8) u (14) u l-Artikolu 30(1), (4), (5), (6) and (7).

         Artikolu 14
   Valutazzjoni tal-voluntiera kandidati wara l-apprendistat
   1.   Fi tmiem l-apprendistat, l-apprendist volontier għandu jimla awtovalutazzjoni abbażi tal-qafas ta' kompetenzi u l-pjan ta' tagħlim u ta' żvilupp.
   2.   Is-superjur mill-organizzazzjoni emittenti, f'konsultazzjoni mal-organizzazzjoni ospitanti, għandu jirrevedi l-istima tagħha stess u jivvaluta l-apprentist volontier b'mod partikolari:

               (a)

               Jivvaluta l-prestazzjoni tal-apprentist volontier skont l-objettivi tiegħu;

               (b)

               Jirrieżamina jekk ir-riżultati miftehma intlaħqux;

               (c)

               Jidentifika r-riżultati tat-tagħlim.

         3.   Voluntiera kandidati li jkollhom livell ta' profiċjenza baxx fi kwalunkwe waħda mill-kompetenzi transversali jew speċifiċi għandhom jiġu skwalifikati u m'għandhomx ikunu eliġibbli biex isiru Voluntiera tal-Għajnuna tal-UE. Is-superjur mill-organizzazzjoni emittenti għandu jkun kapaċi jispjega u jiġġustifika, jekk ikun meħtieġ, tali valutazzjoni u deċiżjoni.
   Artikolu 15
   Taħriġ ta' qabel l-iskjerament addizzjonali
   Mingħajr preġudizzju għall-parteċipazzjoni tal-voluntier kandidat fil-programm ta' taħriġ jew bħala apprendist volontier, l-organizzazzjoni emittenti tista' tipprovdi taħriġ xieraq addizzjonali ta' qabel l-iskjerament, bħal taħriġ li jirrigwarda l-adattament tal-kompetenzi tekniċi ta' voluntiera kandidati biex jissodisfaw il-ħtiġijiet tal-organizzazzjoni ospitanti, it-taħriġ fil-lingwi meħtieġa għall-pajjiż ta' skjerament, eċċ.
   Artikolu 16
   Il-kuntratt mal-Voluntier tal-Għajnuna tal-UE
   1.   Abbażi ta' dak li joħroġ mill-induzzjoni ta' qabel l-iskjerament u, fejn rilevanti, il-kollokament ta' apprendistat u t-taħriġ ieħor ta' qabel l-iskjerament imsemmi fl-Artikoli 13-15, l-organizzazzjoni emittenti, f'konsultazzjoni mal-organizzazzjoni ospitanti, għandha tikkonferma il-valutazzjoni finali għall-eliġibbiltà tal-voluntier kandidat biex jiġi mobilizzat bħala Volontier tal-Għajnuna tal-UE.
   2.   L-organizzazzjoni emittenti u l-Volontier tal-Għajnuna tal-UE vvalutat b'suċċess għandhom jiffirmaw kuntratt ta' skjerament kif stabbilit fl-Artikolu 14(5) tar-Regolament (UE) Nru 375/2014.
   3.   Il-kuntratt, li għandu jiġi ddefinit f'konsultazzjoni mill-qrib mal-organizzazzjonijiet ospitanti, għandu jistipula t-termini speċifiċi tal-iskjerament u d-drittijiet u l-obbligi tal-Voluntier tal-Għajnuna tal-UE. Għandu jindika wkoll il-leġiżlazzjoni applikabbli għall-ġurisdizzjoni tal-kuntratt skont ir-Regolament Delegat tal-Kummissjoni (UE) li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014 u jinkludi bħala minimu l-elementi li ġejjin:

               (a)

               Speċifikazzjoni dwar ir-rwol tal-Voluntier tal-Għajnuna tal-UE, it-titolu, it-tul ta' żmien u l-post ta' kollokament, u l-kompiti li għandhom jitwettqu kif definit fl-assenjazzjoni ta' kompiti inklużi l-elementi li ġejjin mill-pjan ta' komunikazzjoni msemmija fl-Artikolu 17 tar-Regolament (UE) Nru 375/2014;

               (b)

               It-tul ta' żmien tal-kuntratt, inkluża d-data tal-bidu u tat-tmiem;

               (c)

               Il-ġestjoni tal-prestazzjoni, inklużi:

                           —

                           L-arranġamenti ta' ġestjoni, inkluż is-superjur responsabbli mill-organizzazzjoni ospitanti u punt ta' kuntatt għal appoġġ kontinwu mingħand l-organizzazzjoni emittenti;

                           —

                           L-arranġamenti ta' mentoring;

               (d)

               Il-kondizzjonijiet tax-xogħol, inklużi s-sigħat tax-xogħol u liv;

               (e)

               Id-drittijiet u l-obbligi finanzjarji tal-Volontier ta' Għajnuna tal-UE, inklużi l-arranġamenti meħtieġa għall-provvista tagħhom:

                           —

                           Il-kwota għas-sussistenza u għall-istabbiliment mill-ġdid;

                           —

                           L-informazzjoni dwar ir-regoli tas-sigurtà soċjali u tat-taxxa applikabbli;

                           —

                           Il-kopertura tal-assigurazzjoni;

                           —

                           L-akkomodazzjoni;

                           —

                           L-ivvjaġġar;

               (f)

               L-arranġamenti prattiċi:

                           —

                           L-eżamijiet mediċi;

                           —

                           Il-viża u l-permessi ta' xogħol;

               (g)

               Il-kunfidenzjalità;

               (h)

               Il-kondotta mistennija mill-Voluntier tal-Għajnuna tal-UE, inkluża l-integrità u l-kodiċi ta' kondotta, u li jħarsu lit-tfal u l-adulti vulnerabbli inkluża tolleranza żero lejn l-abbuż sesswali, li tiġi annessa mal-kuntratt;

               (i)

               Il-politika dixxiplinari u t-terminazzjoni tal-istatus ta' voluntier;

               (j)

               Il-mekkaniżmu ta' medjazzjoni għal riżoluzzjoni ta' problemi, ilmenti u tilwim;

               (k)

               Ir-responsabbiltajiet u l-linji politiċi applikabbli għal ġestjoni tas-sigurtà u s-saħħa u s-sikurezza;

               (l)

               It-tagħlim u l-iżvilupp:

                           —

                           It-taħriġ u l-induzzjoni:

                           —

                           Debriefing.

         4.   F'każ ta' tilwim bejn l-organizzazzjoni li topsita jew emittenti u l-Volontier tal-Għajnuna tal-UE, il-Volontier tal-Għajnuna tal-UE għandu jkollu d-dritt għal rimedju legali effettiv, skont id-dispożizzjonijiet nazzjonali applikabbli lill-organizzazzjoni emittenti.
   Artikolu 17
   Dħul fil-bażi tad-dejta
   Malli tirċievi l-kunsens espliċitu mill-Voluntier tal-Għajnuna tal-UE, l-organizzazzjoni emittenti għandha tidħol fil-bażi tad-dejta tal-Volontier tal-Għajnuna tal-UE msemmija fl-Artikolu 13 tar-Regolament (UE) Nru 375/2014 (“il-bażi tad-dejta”). Kwalunkwe pproċessar ta' dejta personali b'rabta ma' din il-bażi tad-dejta għandu jsir skont l-istandard għall-protezzjoni tad-dejta kif stabbilit fir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014. Għal kwalunkwe pproċessar ta' dejta personali b'rabta ma' din il-bażi ta' dejta mill-Kummissjoni, ir-Regolament (KE) Nru 45/2001 (2) huwa applikabbli.
   KAPITOLU 5

      IL-PROĊEDURI GĦALL-ISKJERAMENT U L-ĠESTJONI TA' VOLONTIERA TAL-GĦAJNUNA TAL-UE

   Artikolu 18
   L-induzzjoni fil-pajjiż stess
   1.   L-organizzazzjonijiet ospitanti għandhom jiżguraw li l-Voluntiera tal-Għajnuna tal-UE jirċievu kollha induzzjoni bir-reqqa u xierqa fil-pajjiż mal-wasla tagħhom fil-pajjiż ta' skjerament li, bħala minimu, tkopri li ġej:

               (a)

               L-organizzazzjoni u l-istruttura ta' ġestjoni u l-proċessi; it-timijiet involuti fil-proġett (inklużi l-uffiċjal ta' ġestjoni tal-proġett, it-tim operazzjonali u tekniku, l-uffiċjal tal-ġestjoni ta' kriżi, it-timijiet ta' appoġġ bħar-riżorsi umani u l-finanzi); is-sit(i) tal-proġett; u l-missjoni u l-objettivi organizzazzjonali fir-rigward tal-inizjattiva Voluntiera tal-Għajnuna tal-UE;

               (b)

               Informazzjoni komprensiva dwar il-missjoni, il-mandat u l-proġetti tal-organizzazzjoni li qed tospita; il-komunitajiet involuti; il-kuntest operazzjonali; u l-aspettativi dwar l-eżiti u r-riżultati mill-assenjazzjoni ta' kompiti u valutazzjoni tal-ħtiġijiet tal-Voluntier tal-Għajnuna tal-UE li hija bbażata fuqha;

               (c)

               Il-qafas legali lokali rilevanti applikabbli għall-Voluntier tal-Għajnuna tal-UE;

               (d)

               Briefing tas-sigurtà obbligatorju speċifiku għall-kuntest u briefing tas-saħħa u s-sigurtà kif stabbilit fl-Artikoli 28 u 30;

               (e)

               Superviżjoni u s-sistema ta' ġestjoni tal-prestazzjoni u ta' proċedura, u mekkaniżmi ta' appoġġ eżistenti, inkluż mentoring u appoġġ ieħor kif stabbilit fl-Artikoli 19, 20 u 21;

               (f)

               Briefing kulturali dwar il-pajjiż, ir-reġjun u l-lokalità ta' skjerament, inkluża gwida dwar imġiba xierqa;

               (g)

               Debriefing tal-pajjiż permezz ta' mistoqsijiet kif stabbilit fl-Artikolu 23.

         2.   L-organizzazzjoni li qed tospita għandha tiżgura li l-informazzjoni kollha pprovduta matul il-proċess tal-induzzjoni tinqara u tinftiehem faċilment mill-voluntiera kandidati u tibqa' faċilment aċċessibbli matul il-parteċipazzjoni tagħhom fl-inizjattiva Voluntiera tal-Għajnuna tal-UE.
   Artikolu 19
   Is-superviżjoni u l-ġestjoni tal-prestazzjoni
   1.   L-organizzazzjonijiet emittenti u ospitanti għandhom jiżviluppaw flimkien sistema ta' ġestjoni tal-prestazzjoni, abbażi tar-riżultati mistennija, biex jitkejjel il-progress u l-kwalità tal-ħidma tal-Voluntiera tal-Għajnuna tal-UE skont il-kompitu assenjat.
   2.   Il-proċedura ta' ġestjoni ta' prestazzjoni għandha tispeċifika r-rwoli u r-responsabbiltajiet rispettivi tal-organizzazzjonijiet emittenti u ospitanti għas-superviżjoni tal-Voluntier tal-Għajnuna tal-UE.
   3.   Matul iż-żmien ta' induzzjoni, l-organizzazzjonijiet emittenti u ospitanti għandhom jistabbilixxu, flimkien mal-Volontier tal-Għajnuna tal-UE, l-objettivi tagħhom tal-prestazzjoni u tagħtihom l-opportunità li jikkummentaw dwar elementi ta' flessibbiltà fl-assenjazzjoni ta' kompiti.
   4.   L-organizzazzjoni li qed tospita għandha taħtar superjur li ser ikun responsabbli biex jissorvelja l-Voluntiera tal-Għajnuna tal-UE, li magħhom is-superjur għandu jkollu frekwenza raġonevoli u prattika ta' laqgħat ta' superviżjoni.
   5.   Fejn xieraq, skont it-tul tal-kollokament, l-organizzazzjoni emittenti u s-superjur mill-organizzazzjoni ospitanti, flimkien mal-Volontiera tal-Għajnuna tal-UE, għandha twettaq analiżi konġunta tal-prestazzjoni ta' nofs it-terminu biex formalment tevalwa l-proċess ta' integrazzjoni, il-progress fuq l-objettivi, u li taġġusta mill-ġdid l-objettivi u l-assenjazzjoni ta' kompiti u l-pjan ta' tagħlim u ta' żvilupp.
   6.   Meta l-konklużjoni tar-rieżami ta' nofs il-perjodu huwa li l-Volontiera tal-Għajnuna tal-UE juru profiċjenza baxxa fi kwalunkwe kompetenza trasversali jew speċifika, l-organizzazzjoni ospitanti bi ftehim mal-organizzazzjoni emittenti tista' tieħu d-deċiżjoni li ttemm l-iskjerament qabel iż-żmien. Għandhom ikunu kapaċi jispjegaw u jiġġustifikaw, jekk ikun meħtieġ, tali valutazzjoni u deċiżjoni.
   7.   L-organizzazzjoni emittenti u s-superjur mill-organizzazzjoni ospitanti, flimkien mal-Volontiera tal-Għajnuna tal-UE, għandhom iwettqu rieżami tal-prestazzjoni finali biex jevalwaw fi tmiem il-kollokament il-kisbiet tal-Volontiera tal-Għajnuna tal-UE mal-objettivi għal assenjazzjoni tal-kompiti tagħhom u l-pjan tat-tagħlim u ta' żvilupp.
   8.   Ir-riżultati minn dan ir-rieżami tal-prestazzjoni għandhom jiġu integrati fil-pjan tat-tagħlim u ta' żvilupp tal-Voluntiera tal-Għajnuna tal-UE
   9.   L-organizzazzjoni emittenti għandha żżomm rekords tar-rieżami tal-prestazzjoni skont l-istandards tal-protezzjoni tad-dejta kif stabbilit fir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014 u tibgħat konferma għall-bażi ta' dejta jekk il-kollokament tlestiex b'suċċess u, jekk le, ir-raġuni tagħha.
   Artikolu 20
   Appoġġ kontinwu minn organizzazzjonijiet emittenti
   1.   Qabel l-iskjerament, l-organizzazzjoni emittenti għandha taħtar persuna ta' kuntatt li għandha tkun disponibbli għat-tul tal-iskjerament u li għandha jkollha kuntatti regolari mal-Voluntiera tal-Għajnuna tal-UE biex

               (a)

               tappoġġja s-sistemazzjoni u t-tranżizzjoni tal-Voluntiera tal-Għajnuna tal-UE;

               (b)

               tipprovdi appoġġ addizzjonali meħtieġ lill-Voluntiera tal-Għajnuna tal-UE u l-organizzazzjoni ospitanti;

               (c)

               tieħu sehem f'dan ir-rieżami ta' nofs il-perjodu u finali u f'laqgħat oħra, jekk meħtieġ; kif ukoll

               (d)

               tipprovdi appoġġ ta' medjazzjoni f'każ ta' nuqqas ta' qbil bejn l-organizzazzjoni ospitanti u l-Voluntiera tal-Għajnuna tal-UE.

         2.   Jekk il-persuna ta' kuntatt maħtura m'għadhiex kapaċi taqdi dan ir-rwol matul l-iskjerament, għandu jinstab sostitut malajr kemm jista' jkun sabiex tiġi żgurata l-kontinwità ta' appoġġ.
   Artikolu 21
   Il-Mentoring
   1.   L-organizzazzjoni ospitanti għandha tinnomina wieħed jew aktar mentors għall-Voluntiera tal-Għajnuna tal-UE li jipprovdi/u appoġġ f'oqsma bħal:

               (a)

               l-iżvilupp ta' ħiliet professjonali u t-titjib tal-prestazzjoni u l-għarfien;

               (b)

               l-integrazzjoni kulturali u l-akklimatizzazzjoni;

               (c)

               it-taħriġ relatat mal-kompitu assenjat; kif ukoll

               (d)

               jittrattaw kwistjonijiet psikosoċjali.

         2.   Il-mentors maħtura(in) għandu/hom ikollu/hom aċċess għal, u jibbaża/w l-appoġġ tagħhom, fuq il-pjan ta' tagħlim u żvilupp u l-assenjazzjoni ta' kompiti tal-Voluntiera tal-Għajnuna tal-UE. Il-mentor(s) għandu/hom jiltaqgħu regolarment mal-Voluntiera tal-Għajnuna tal-UE li jirrifletti fuq il-progress tagħhom u jgħin biex issolvi kwalunkwe kwistjonijiet personali u relatati mal-kollokament;
   3.   Il-mentoring għandu jqis ir-realtajiet lokali u għandu, fejn possibbli, ikun adattat għal voluntiera lokali wkoll.
   4.   L-organizzazzjoni emittenti għandha tħaffef il-provvista ta' mentoring permezz ta' ħidma fi sħubija mal-organizzazzjoni ospitanti biex tipprovdi analiżi, taħriġ u appoġġ għall-bini tal-kapaċità, u billi jiġu identifikati fl-istrutturi u fin-netwerks tagħhom stess individwi b'ħiliet komplimentari u maħtura f'każ ta' livell baxx ta' disponibbiltà ta' għarfien lokali.
   5.   Fejn xieraq, mentoring remot jista' jiġi kkunsidrat, b'mod partikolari bl-użu tan-netwerk għall-inizjattiva Voluntiera tal-Għajnuna tal-UE.
   Artikolu 22
   Il-kondizzjonijiet tax-xogħol
   1.   Il-Volontiera tal-Għajnuna tal-UE kollha se jkollhom kundizzjonijiet adegwati tax-xogħol sabiex ikollhom prestazzjoni tajba waqt il-kollokamenti tagħhom u biex jiġi żgurat il-benesseri tagħhom, il-motivazzjoni, is-saħħa u s-sigurtà. Huma għandhom ikunu konformi mad-dispożizzjonijiet rilevanti tad-Direttiva 89/391/KE (3) u d-Direttiva 2003/88/KE (4).
   2.   L-organizzazzjonijiet emittenti u ospitanti għandhom jaħdmu flimkien biex jiddefinixxu l-kundizzjonijiet tax-xogħol adegwati bbażati fuq kuntesti operattivi lokali u nazzjonali.
   3.   L-organizzazzjoni ospitanti għandha tipprovdi l-informazzjoni meħtieġa u tipproponi l-kondizzjonijiet tax-xogħol sakemm huma adattati u xierqa li għandhom jiġu vvalutati mill-organizzazzjoni emittenti biex tiġi żgurata l-konsistenza mal-obbligu tagħhom ta' diliġenza u mal-politiki u l-prattiki ġenerali tal-organizzazzjoni emittenti.
   4.   L-organizzazzjonijiet emittenti u ospitanti għandhom jiżguraw b'mod konġunt li r-riskji tas-sigurtà u s-saħħa jiġu prevenuti, ġestiti u mnaqqsa u li l-kundizzjonijiet tax-xogħol proposti maqbula jsegwu l-proċeduri ta' sigurtà, saħħa u sikurezza msemmija fl-Artikoli 28, 29 u 30, u jkunu konformi mar-rekwiżiti ta' sigħat tax-xogħol, il-liv, il-perjodi minimi ta' serħan kuljum u fil-ġimgħa u mal-ispazju għax-xogħol imsemmija fil-punt 3 tal-Anness I.
   Artikolu 23
   It-tmiem tal-kollokament u l-appoġġ post-skjerament
   1.   L-organizzazzjonijiet emittenti u ospitanti se jiddeċiedu flimkien dwar il-kontenut u l-proċess tad-debriefing li għandhom jiġu previsti għall-Voluntiera tal-Għajnuna tal-UE kollha, inklużi dawk li jirritornaw qabel iż-żmien.
   2.   L-organizzazzjoni ospitanti għandha tipprovdi lill-Voluntiera tal-Għajnuna tal-UE b'debriefing personali jew ta' grupp, bl-inklużjoni tal-aħħar rieżami tal-prestazzjoni msemmi fl-Artikolu 19(7), u, fejn xieraq, trasferiment tal-proġett sabiex it-tim u l-kontropartijiet li ser ikomplu l-attivitajiet imwettqa mill-Voluntiera tal-Għajnuna tal-UE, bil-għan li jiġu żgurati s-sostenibbiltà u l-kontinwità.
   3.   L-organizzazzjoni emittenti għandha tagħti lill-Volontiera tal-Għajnuna tal-UE li jkunu rritornaw b'debriefing personali jew ta' grupp u operazzjonali jew debriefing tal-proġett abbażi tal-feedback mill-organizzazzjoni ospitanti u l-finalizzazzjoni tal-pjan tat-tagħlim u ta' żvilupp.
   4.   L-organizzazzjoni emittenti għandha tiffaċilita kontroll mediku ta' wara l-iskjerament mar-ritorn tal-Voluntiera tal-Għajnuna tal-UE u toffri sessjoni(jiet) ta' debriefing psikosoċjali u appoġġ ta' pariri li l-Volontiera tal-Għajnuna tal-UE jistgħu jattendu volontarjament.
   5.   L-organizzazzjonijiet emittenti u ospitanti għandhom jiggwidaw lill-Voluntiera tal-Għajnuna tal-UE f'opportunitajiet biex jibqgħu involuti fi kwistjonijiet relatati mal-għajnuna umanitarja u ċ-ċittadinanza Ewropea attiva, inkluża l-promozzjoni u l-involviment man-netwerk għall-inizjattiva għall-Voluntiera tal-Għajnuna tal-UE.
   6.   L-organizzazzjoni emittenti għandha tistieden lill-Volontiera tal-Għajnuna tal-UE li jkunu rritornaw biex jipprovdu feedback kostruttiv dwar l-inizjattiva Voluntiera tal-Għajnuna tal-UE, inkluż billi tispjega kif il-kontribuzzjonijiet tagħhom ikunu jistgħu jinfurmaw kollokamenti fil-futur.
   KAPITOLU 6

      ID-DISPOŻIZZJONIJIET GĦALL-ASSIGURAZZJONI U L-KUNDIZZJONIJIET TAL-GĦAJXIEN

   Artikolu 24
   Il-kopertura tal-assigurazzjoni
   1.   Il-Volontiera tal-Għajnuna tal-UE kollha għandhom ikunu koperti minn polza tal-assigurazzjoni komprensiva mfassla speċifikament biex jipproteġuhom matul il-perjodu kollu tal-użu tagħhom f'pajjiżi terzi u kwalunkwe perjodi rilevanti qabel u wara.
   2.   Il-kopertura tal-assigurazzjoni għandha tgħodd madwar id-dinja kollha, 24 siegħa kuljum. Dan għandu jibda mill-jum minn meta l-Volontiera tal-Għajnuna tal-UE jitilqu mid-dar fit-triq lejn il-pajjiż terz ta' skjerament sal-jum li fih il-Volontiera tal-Għajnuna tal-UE iħallu l-pajjiż terz ta' skjerament fit-triq lejn, u jaslu lura fid-djar tagħhom (“l-ewwel perjodu ta' kopertura”).
   3.   Għal kopertura tal-assigurazzjoni itwal minn 12-il ġimgħa, din se tiġi estiża għal perjodu ta' 8 ġimgħat fil-pajjiż tad-domiċilju tal-persuna assigurata għall-kopertura ta' kura medika ta' mard u korrimenti li seħħew matul l-ewwel perjodu ta' kopertura.
   4.   Il-kopertura għandha tkun applikabbli għal kull attività marbuta mal-inizjattiva Volontiera tal-Għajnuna tal-UE u l-attivitajiet privati tal-Voluntiera tal-Għajnuna tal-UE wkoll matul l-ewwel perjodu ta' kopertura.
   5.   Il-Voluntiera tal-Għajnuna tal-UE kollha għandhom ikunu koperti għal 100 % (kopertura totali) għal dan li ġej:

               (a)

               kura medika u tas-snien;

               (b)

               tqala u l-ħlas;

               (c)

               aċċident;

               (d)

               ripatrijazzjoni;

               (e)

               assigurazzjoni tal-ħajja;

               (f)

               diżabilità u inkapaċità permanenti jew temporanja;

               (g)

               responsabbiltà ta' parti terza;

               (h)

               telf jew serq ta' dokumenti, biljetti tal-ivvjaġġar u affarijiet personali;

               (i)

               assistenza kumplimentari.

         6.   Sabiex jiġi żgurat trattament ugwali u l-kopertura tal-Voluntiera tal-Għajnuna tal-UE kollha, il-Kummissjoni tista' tagħti kuntratt lil wieħed jew diversi fornituri tal-assigurazzjoni permezz ta' proċedura ta' akkwist.
   Artikolu 25
   Konċessjoni għas-sussistenza u għal stabbiliment mill-ġdid
   1.   L-organizzazzjoni emittenti għandha tipprovdi l-għajxien għall-Voluntiera tal-Għajnuna tal-UE fil-kapaċità tagħhom bħala persuni qiegħda fil-forma ta' ħlasijiet ta' somma f'daqqa li għandhom jitħallsu fi żmien xieraq u b'pagamenti akkont regolari.
   2.   Ħlasijiet ta' somom f'daqqa ta' sussistenza għandhom ikunu bbażati fuq ir-rata ta' konsum li jkopru spejjeż regolari tal-Voluntiera tal-Għajnuna tal-UE għal dawn li ġejjin:

               (a)

               ikel;

               (b)

               prodotti iġjeniċi u prodotti tad-djar;

               (c)

               ħwejjeġ;

               (d)

               trasport lokali u t-trasport fil-pajjiż;

               (e)

               spejjeż mixxellanji meqjusa bħala meħtieġa sabiex jiġi żgurat livell xieraq ta' għajxien u l-parteċipazzjoni fis-soċjetà lokali (massimu ta' 20 % tal-ammont totali tal-oġġetti elenkati fil-punti (a) sa (d) jistgħu jiżdiedu biex jinkludu spejjeż oħra bħal attivitajiet ta' divertiment, kura tax-xagħar, gazzetti u kartolerija).

               (f)

               ammont ta' kontinġenza għall-Voluntiera tal-Għajnuna tal-UE li joqogħdu f'żoni b'indiċijiet 'il fuq mill-medja tal-pajjiż (massimu ta' 10 % għall-oġġetti elenkati fil-punti (a) sa (d)).

         3.   L-ispejjeż ta' akkomodazzjoni ma għandhomx ikunu parti tas-somom f'daqqa tas-sussistenza.
   4.   Il-Kummissjoni għandha tippubblika informazzjoni dwar somom f'daqqa tas-sussistenza għal pajjiżi ta' skjerament fuq il-bażi ta' indiċijiet tal-pajjiż. Bżonnijiet speċjali marbuta ma' diżabbiltà jew ċirkostanzi oħra debitament ġustifikati b'mod eċċezzjonali jistgħu jiġu rimborżati flimkien mal-kumpens għall-pagament tas-sussistenza.
   5.   Il-Voluntiera tal-Għajnuna tal-UE għandhom ikunu infurmati fil-ħin dwar il-bidliet fl-indiċijiet u fir-rati ta' sussitenza li jaffettwawhom matul il-kollokament tagħhom, b'mod partikolari f'pajjiżi b'inflazzjoni għolja jew rati ta' tnaqqis (deflation).
   6.   Meta jitlesta b'suċċess l-iskjerament, l-organizzazzjoni emittenti għandha tipprovdi għal Voluntiera tal-Għajnuna tal-UE li jirritornaw b'konċessjoni ta' stabbiliment mill-ġdid indiċjat b'mod regolari ta' EUR 100 fix-xahar, skont it-tul tal-iskjerament tagħhom.
   Artikolu 26
   L-Akkomodazzjoni
   1.   L-organizzazzjoni emittenti għandha tiżgura li l-organizzazzjoni ospitanti tipprovdi akkomodazzjoni xierqa għall-Voluntiera tal-Għajnuna tal-UE bi spiża raġonevoli fil-kuntest lokali.
   2.   L-organizzazzjonijiet emittenti u ospitanti għandhom jiżguraw b'mod konġunt li r-riskji tas-sigurtà u s-saħħa jiġu prevenuti, ġestiti u mnaqqsa u li l-akkomodazzjoni proposta maqbula ssegwi l-proċeduri ta' sigurtà, saħħa u sikurezza msemmija fl-Artikoli 28, 29 u 30, u jkunu konformi mar-rekwiżiti stabbiliti fil-punt 4 tal-Anness I.
   3.   L-ispejjeż ta' akkomodazzjoni, tisħin u spejjeż oħra li jkollhom x'jaqsmu direttament għandhom jitħallsu direttament mill-organizzazzjoni ospitanti, fejn possibbli. L-organizzazzjoni ospitanti għandha twettaq ir-relazzjonijiet kuntrattwali bejn is-sidien u tieħu l-passi kollha meħtieġa biex tinforma l-korpi ospitanti u s-sidien dwar l-inizjattiva tal-Voluntiera tal-Għajnuna tal-UE.
   Artikolu 27
   Spejjeż tal-ivvjaġġar u dawk relatati
   1.   L-organizzazzjoni emittenti għandha torganizza l-ivvjaġġar għall-Voluntiera tal-Għajnuna tal-UE lejn u mill-post tal-iskjerament, inkluż f'każijiet ta' ritorn kmieni, u għandha tkopri l-ispejjeż tal-ivvjaġġar.
   2.   Fuq talba tal-Voluntiera tal-Għajnuna tal-UE, l-organizzazzjoni emittenti għandha torganizza u tkopri l-ispejjeż tal-vjaġġ ta' ritorn addizzjonali għal:

               (a)

               Liv għad-dar tal-Voluntiera tal-Għajnuna tal-UE liema perjodu ta' skjerament jaqbeż 18-il xahar;

               (b)

               Il-liv tal-ġenituri tal-Voluntiera tal-Għajnuna tal-UE li jkollhom wild wieħed jew aktar dipendenti mhux miżżewweġ fl-età ta' 12, jekk il-perjodu tagħhom ta' skjerament jaqbeż sitt xhur;

               (c)

               Liv speċjali f'każ ta' funeral jew mard serju medikament iċċertifikat ta' qarib dirett axxendenti jew dixxendenti, konjuġi jew sieħeb reġistrat jew ħu, oħt.

         3.   L-ispejjeż tal-ivvjaġġar jistgħu jkunu bbażati jew fuq l-ispejjeż reali tal-ekonomija jew fuq tariffi tat-tieni klassi jew rimborżati fil-forma ta' somma waħda bbażata fuq metodoloġija raġonevoli għal kalkolu tad-distanza.
   4.   L-organizzazzjoni emittenti għandha tipprovdi informazzjoni u appoġġ loġistiku għall-organizzazzjoni tal-viża għall-Voluntiera tal-Għajnuna tal-UE u l-organizzazzjoni ospitanti għandha tappoġġa l-proċess tal-viża, kif meħtieġ. L-organizzazzjoni emittenti għandha tkopri l-ispejjeż relatati għall-ksib tal-viża, inkluż l-ispejjeż tal-ivvjaġġar meħtieġa.
   KAPITOLU 7

      PROĊEDURI LI JIŻGURAW L-OBBLIGU TA' KURA, IS-SIKUREZZA U S-SIGURTÀ

   Artikolu 28
   Il-ġestjoni tas-sigurtà u l-valutazzjoni tar-riskju
   1.   L-organizzazzjoni emittenti għandha tistabbilixxi politika ta' sigurtà organizzattiva u proċeduri ta' valutazzjoni tar-riskju li għandhom ikunu adattati u applikabbli għall-Voluntiera tal-Għajnuna tal-UE u, fejn ikun meħtieġ, għandhom jiġu adattati.
   2.   Fuq il-bażi tal-politika ta' sigurtà organizzattiva tal-organizzazzjoni emittenti, l-organizzazzjonijiet emittenti u ospitanti għandhom jiżviluppaw b'mod konġunt pjanijiet ta' amministrazzjoni ta' sigurtà u pjan ta' evakwazzjoni għal azzjonijiet skont l-inizjattiva tal-Voluntiera tal-Għajnuna tal-UE. Dawn il-pjanijiet għandhom mill-inqas ikunu konformi mar-rekwiżiti stabbiliti fil-punt 5 tal-Anness I.
   3.   L-organizzazzjonijiet emittenti u ospitanti għandhom jiżviluppaw b'mod konġunt valutazzjoni bil-miktub tar-riskji għas-saħħa u s-sigurtà u għall-ivvjaġġar għall-pajjiż ta' skjerament. Dawn il-valutazzjonijiet għandhom mill-inqas ikunu konformi mar-rekwiżiti stabbiliti fil-punt 6 tal-Anness I.
   4.   Il-valutazzjoni tar-riskju msemmija fil-paragrafu 3 għandha tiġi rieżaminata u aġġornata regolarment kif meħtieġ skont il-kuntest u, bħala minimu, qabel l-iskjerament tal-Voluntiera tal-Għajnuna tal-UE. Fejn il-valutazzjoni tar-riskju twassal għall-konklużjoni li skjerament sseħħ fiż-żona ta' konflitt armat internazzjonali jew mhux internazzjonali, jew fejn hemm theddid, l-iskjerament ma għandux ikun previst jew għandu jiġi kkanċellat f'każ li diġà ġew magħżula l-Voluntiera tal-Għajnuna tal-UE.
   5.   Rekwiżiti relatati mal-għarfien tas-sigurtà u mġiba xierqa fir-rigward tal-ġestjoni tar-riskju u tas-sigurtà għandhom jiġu inklużi fid-deskrizzjoni ta' assenjazzjoni ta' kompiti u fil-proċess ta' reklutaġġ.
   6.   L-organizzazzjoni emittenti għandha tinforma lill-awtoritajiet nazzjonali rilevanti tal-Istati Membri u ta' pajjiżi parteċipanti oħra, f'konformità mal-Artikolu 23 tar-Regolament (UE) Nru 375/2014, qabel ma wieħed miċ-ċittadini tagħhom jiġi mobilizzat bħala Voluntier tal-Għajnuna tal-UE. Qabel l-iskjerament, l-organizzazzjoni emittenti li qed timmobilizza l-Voluntiera tal-Għajnuna tal-UE li ma jkunux ċittadini tal-Unjoni għandha taċċerta r-regoli għall-protezzjoni konsulari pprovduta mill-pajjiż tal-volontier ta' nazzjonalità jew pajjiż ieħor.
   7.   L-organizzazzjonijiet emittenti u ospitanti għandhom jiżguraw li l-informazzjoni kollha dwar il-proċeduri ta' sikurezza u ta' sigurtà huma kondiviżi u mifhuma mill-Voluntiera tal-Għajnuna tal-UE. Matul iż-żmien ta' induzzjoni, għandu jiġi pprovdut briefing ta' sigurtà speċifiku għall-kuntest qabel it-tluq u fi żmien 24 siegħa wara l-wasla fil-pajjiż ta' skjerament. Din għandha tinkludi r-riżultati mill-valutazzjoni tar-riskju, l-evakwazzjoni u l-pjan ta' ġestjoni tas-sigurtà, inkluż ir-rappurtaġġ tal-inċidenti ta' sigurtà, il-proċeduri għall-evakwazzjoni u r-ripatrijazzjoni, il-komunikazzjoni, l-uffiċjal(i) ta' kuntatt għall-immaniġġar ta' kriżijiet, u d-dettalji ta' ambaxxati, tal-pulizija u l-istazzjonijiet għat-tifi tan-nar, u l-isptarijiet.
   8.   L-organizzazzjoni emittenti għandha tiżgura li l-Voluntiera tal-Għajnuna tal-UE huma koperti, bħala minimu, mill-assigurazzjoni pprovduta skont l-Artikolu 24.
   9.   Minbarra taħriġ obbligatorju ta' sigurtà fil-kuntest tal-programm ta' taħriġ, l-organizzazzjoni emittenti għandha tipprovdi lill-Voluntiera tal-Għajnuna tal-UE b'kull taħriġ ta' sigurtà ieħor rilevanti ipprovdut lil persunal internazzjonali tagħha stess.
   10.   Mal-iffirmar tal-kuntratt li hemm referenza għalih fl-Artikolu 16(2), il-Volontiera tal-Għajnuna tal-UE għandhom jagħrfu l-għarfien u l-konformità mal-proċeduri ta' ġestjoni ta' sigurtà, inkluż l-impenn li jżommu ruħhom informati u aġġornati b'sitwazzjonijiet attwali ta' sigurtà; ir-responsabbiltà personali tagħhom li jikkonċerna l-ġestjoni għalihom infushom, l-oħrajn u l-organizzazzjoni; u l-impenn li jieqfu minn imġiba ta' riksju. L-organizzazzjonijiet emittenti u ospitanti għandhom jagħmlu l-Voluntiera tal-Għajnuna tal-UE konxji mill-konsegwenzi ta' kwalunkwe ksur tal-proċeduri tas-sigurtà, b'mod partikolari dawk li jirriżultaw fi tmiem prematur ta' kollokament.
   11.   L-organizzazzjoni emittenti għandha tirrakkomanda li l-Voluntiera tal-Għajnuna tal-UE biex jirreġistraw mal-ambaxxata jew il-konsolat tan-nazzjonalità tagħhom mal-wasla fil-pajjiż ta' skjerament, u jinfurmawhom dwar il-possibbiltà li jitolbu għal assistenza konsulari. Jekk il-pajjiż ta' nazzjonalità tal-Voluntiera tal-Għajnuna tal-UE ma jkollux rappreżentanza konsulari fil-pajjiż ta' skjerament, l-organizzazzjoni emittenti għandha tirrakkomanda lill-Voluntiera tal-Għajnuna tal-UE li huma ċittadini tal-Unjoni sabiex jirreġistraw ma' konsulat jew ambaxxata ta' Stat Membru ieħor, u jinfurmawhom dwar il-possibbiltà li jitolbu għall-assistenza konsulari tagħha.
   12.   Abbażi tal-aġġornamenti mill-organizzazzjoni ospitanti, l-organizzazzjonijiet emittenti u ospitanti għandhom regolarment jaġġornaw il-pjan ta' evakwazzjoni biex ikun żgurat li jibqa' tajjeb għall-ambjent operattiv f'kull ħin. Ir-riżultat tal-valutazzjoni tar-riskju għandu jinforma l-frekwenza li biha l-pjan għandu jiġi rieżaminat u l-organizzazzjoni ospitanti għandha tuża d-dejta tal-passat u aġġornamenti attwali biex taġġustaha, kif meħtieġ. Il-pjan ta' evakwazzjoni għandu jinżamm f'post li jkun faċilment aċċessibbli għall-Voluntiera tal-Għajnuna tal-UE.
   13.   L-organizzazzjoni ospitanti għanda tiżgura li l-Voluntier tal-Għajnuna tal-UE jiġi aġġornat f'każ ta' tibdil fl-ambjent operattiv u l-emenda konsegwenti fi kwalunkwe mill-proċeduri jew protokolli ta' sigurtà.
   14.   L-organizzazzjoni ospitanti għandha tkun taf fejn jinsab il-Volontier tal-Għajnuna tal-UE, u n-numru ta' kuntatt sabiex jintlaħaq f'kull ħin, inkluż meta jkun bil-liv.
   Artikolu 29
   Il-proċeduri li għandhom jiġu segwiti fil-każ ta' inċident jew ta' evakwazzjoni
   1.   Fil-każ ta' inċident relatat mas-sigurtà, il-Volontier tal-Għajnuna tal-UE għandu jiġi infurmat mill-aktar fis possibbli. Skont il-gravità tal-inċident u l-proċeduri fis-seħħ fl-organizzazzjonijiet emittenti u ospitanti, dan id-debriefing jista' jittieħed mis-superjur jew mill-mentor mill-organizzazzjoni ospitanti, jew mill-uffiċjal tal-ġestjoni ta' kriżijiet fl-organizzazzjoni emittenti, u tista' tinkludi appoġġ psikoloġiku professjonali.
   2.   Fil-każ ta' evakwazzjoni, għandu jiġi segwit pjan ta' evakwazzjoni u l-Voluntier tal-Għajnuna tal-UE għandu jingħata l-attenzjoni xieraq f'kull ħin, wara, fejn rilevanti, il-proċeduri stabbiliti f'konsulati jew ambaxxati fejn il-Voluntier tal-Għajnuna tal-UE jkun ġie rreġistrat skont l-Artikolu 28(11).
   3.   L-organizzazzjoni emittenti għandha tikkuntattja lill-Volontiera tal-Għajnuna tal-UE mal-wasla lura tagħhom u jiżguraw li jirċievu segwitu adegwat, inkluż debriefing, appoġġ mediku u psikosoċjali.
   4.   Is-sigurtà għandha tiġi inkluża fil-qafas ta' monitoraġġ u evalwazzjoni tal-organizzazzjonijiet emittenti u ospitanti u t-tagħlimiet miksuba minn inċidenti ta' sigurtà għandhom iservu bħala informazzjoni ta' rieżami tal-proġett u titjib.
   Artikolu 30
   Is-saħħa u s-sigurtà
   1.   L-organizzazzjoni emittenti għandha tistabbilixxi politika ta' saħħa u sigurtà organizzattiva li għandha tkun adattata u applikabbli għall-Voluntiera tal-Għajnuna tal-UE u, fejn ikun meħtieġ, għandhom jiġu adattati, inklużi linji gwida:

               (a)

               dwar is-saħħa personali, bħalma huma s-saħħa fiżika (il-prevenzjoni ta' mard, ikel u pariri tal-irqad, l-għarfien tar-riskji dwar perikli klimatiċi u ġeografiċi, aċċess għal trattament);

               (b)

               saħħa mentali (pariri dwar il-bilanċ bejn il-ħajja privata u dik professjonali, il-maniġment tal-istress, il-mekkaniżmi ta' sopravvivenza u metodi ta' rilassament, il-punti ta' kuntatt għal appoġġ psikosoċjali).

         2.   Fuq il-bażi tal-politika ta' saħħa u sigurtà organizzattiva tal-organizzazzjoni emittenti, l-organizzazzjonijiet emittenti u ospitanti għandhom b'mod konġunt jiżviluppaw sett komprensiv ta' politiki tas-saħħa u tas-sikurezza u linji gwida biex jintlaħqu l-obbligi mid-dmir ta' diliġenza tagħhom u li jiżguraw il-benesseri fiżiku u emozzjonali tal-Voluntiera tal-Għajnuna tal-UE.
   3.   Bħala parti tal-valutazzjoni tar-riskju msemmija fl-Artikolu 28(3) u qabel ma jiddefinixxu l-assenjazzjoni ta' kompiti, l-organizzazzjonijiet emittenti u ospitanti għandhom jivvalutaw b'mod konġunt jekk il-kollokament jipprovdi l-kundizzjonijiet tax-xogħol u tal-għajxien sikuri għall-Volontiera tal-Għajnuna tal-UE bbażati fuq il-bażi tal-indikaturi stabbiliti fil-punt 7 tal-Anness I.
   4.   L-organizzazzjoni emittenti għandha tiżgura li l-Voluntiera tal-Għajnuna tal-UE huma koperti, bħala minimu, minn assigurazzjoni medika u tal-ivvjaġġar ipprovduta skont l-Artikolu 24.
   5.   Matul iż-żmien ta' induzzjoni, l-organizzazzjoni emittenti għandha tinfurma lill-Voluntiera tal-Għajnuna tal-UE dwar politiki tas-saħħa u tas-sikurezza u l-linji gwida msemmija fil-paragrafi 1 u 2, inkluż il-mard, l-appoġġ tal-ewwel għajnuna, il-manutenzjoni għal kull post, il-manutenzjoni ta' vetturi u tagħmir, stazzjonijiet tax-xogħol, il-bilanċ bejn ix-xogħol u l-ħajja, l-inċidenti tas-saħħa u tas-sigurtà, il-proċedura ta' evakwazzjoni medika.
   6.   L-organizzazzjoni emittenti għandha tiżgura li l-Volontiera tal-Għajnuna tal-UE jikkompletaw eżami mediku bir-reqqa qabel it-tluq, u jipprovdu mediċina u tilqim rakkomandat għar-riskji fil-pajjiż ta' skjerament u t-tagħmir, bħal kitts tal-ewwel għajnuna u tan-nemus, fejn meħtieġ.
   7.   L-organizzazzjoni ospitanti għandha tiżgura li l-obbligu ta' diliġenza huwa integrat fil-ġestjoni tal-volontarjat ta' kuljum u, matul iż-żmien ta' induzzjoni, jipprovdi lill-Volontiera tal-Għajnuna tal-UE:

               (a)

               b'informazzjoni aġġornata dwar ir-riżorsi lokali li jikkonċernaw is-saħħa u s-sigurtà bħalma huma d-dettalji ta' kuntatt ta' tobba, l-isptarijiet, is-servizzi paramediċi;

               (b)

               gwida dwar id-dwana lokali u n-normi fil-pajjiż tagħhom bħala parti mill-briefing sabiex jiġu limitati r-riskji għas-sikurezza u biex tiġi ffaċilitata l-integrazzjoni.

         8.   L-organizzazzjoni emittenti għandha tiffaċilita kontroll mediku ta' wara l-iskjerament mar-ritorn tal-Voluntiera tal-Għajnuna tal-UE u toffri sessjoni(jiet) ta' debriefing psikosoċjali jew appoġġ ta' pariri bħala parti mill-proċess ta' informazzjoni. L-organizzazzjonijiet emittenti u ospitanti għandhom jippromwovu netwerk għall-inizjattiva tal-Voluntiera tal-Għajnuna tal-UE bħala mekkaniżmu alternattiv ta' appoġġ qabel, matul u wara l-iskjerament.
   KAPITOLU 8

      IL-PROĊEDURI GĦALL-MONITORAĠĠ U L-VALUTAZZJONI TAL-PRESTAZZJONI INDIVIDWALI TAL-VOLUNTIERA TAL-GĦAJNUNA TAL-UE

   Artikolu 31
   Il-proċeduri għall-monitoraġġ u l-valutazzjoni tal-prestazzjoni individwali tal-Voluntiera tal-Għajnuna tal-UE
   1.   Ibbażata fuq il-proċedura ta' ġestjoni ta' superviżjoni u mmaniġġjar tal-prestazzjoni msemmija fl-Artikolu 19, l-organizzazzjonijiet emittenti u ospitanti għandhom jimmonitorjaw u jivvalutaw il-prestazzjoni individwali tal-Voluntiera tal-Għajnuna tal-UE, il-kejl tal-progress, il-produzzjoni u r-riżultati b'referenza għal assenjazzjoni ta' kompiti tal-Voluntiera tal-Għajnuna tal-UE u l-objettivi tagħha.
   2.   Il-monitoraġġ u l-valutazzjoni tal-prestazzjoni individwali tal-Voluntiera tal-Għajnuna tal-UE għandhom ikunu proċess kontinwu fis-sistema kollha ta' kollokament ma' rieżamijiet speċifiċi, bħala minimu, f'dawn l-istadji li ġejjin:

               (a)

               fejn rilevanti, fi tmiem ta' kollokament ta' apprendistat imsemmi fl-Artikolu 14;

               (b)

               matul l-aħħar rieżami tal-prestazzjoni msemmi fl-Artikolu 19 u fil-każ ta' li rieżami ta' nofs it-terminu huwa meqjus xieraq li għandu jitwettaq;

               (c)

               matul id-debriefing imsemmi fl-Artikolu 23.

         3.   L-organizzazzjonijiet emittenti u ospitanti għandhom jipprovdu informazzjoni li turi sa liema punt tal-prestazzjoni individwali l-Volontier tal-Għajnuna tal-UE jikkontribwixxi — fuq il-livell tar-riżultati u l-impatti — għall-objettivi tal-proġett u tal-inizjattiva globali, filwaqt li jitqiesu l-indikaturi msemmija fl-Artikolu 7 tar-Regolament (UE) Nru 375/2014. Id-dejta għandha tinkludi reġistri tal-kwalità tal-outputs u tar-riżultati tal-ħidma tal-Voluntiera tal-Għajnuna tal-UE li se tiġi anonimizzata u tkun disponibbli għal finijiet ta' evalwazzjoni. Din id-dejta se tiġi pproċessata skont l-istandards ta' protezzjoni ta' dejta kif stabbilit bir-Regolament Delegat tal-Kummissjoni li għandu jiġi adottat fuq il-bażi tal-Artikolu 9(2) tar-Regolament (UE) Nru 375/2014.
   4.   L-organizzazzjonijiet emittenti għandhom jipprovdu appoġġ biex jinbnew il-kapaċitajiet tal-organizzazzjonijiet ospitanti sabiex jitkejjel il-progress, il-produzzjoni u r-riżultati b'referenza għal assenjazzjoni ta' kompiti tal-Voluntiera tal-Għajnuna tal-UE u l-objettivi.
   KAPITOLU 9

      MEKKANIŻMU TA' ĊERTIFIKAZZJONI GĦALL-ORGANIZZAZZJONIJIET EMITTENTI U OSPITANTI

   Artikolu 32
   Il-mekkaniżmu ta' ċertifikazzjoni għall-organizzazzjonijiet ospitanti
   1.   L-organizzazzjonijiet ospitanti li jaspiraw għaċ-ċertifikazzjoni għandhom jipprovdu objettiv ta' awtovalutazzjoni oġġettiv u onest skont ir-rekwiżiti msemmija fil-punt 1 tal-Anness III, biex jivvalutaw il-politiki u l-prattiki eżistenti kontra r-rekwiżiti tal-istandards u l-proċeduri dwar il-voluntiera kandidati u l-Voluntiera tal-Għajnuna tal-UE stabbiliti f'dan ir-Regolament u fir-Regolament Delegat tal-Kummissjoni li għandhom jiġu adottati fuq il-bażi tal-Artikolu 9(2) tar-Regolament (UE) Nru 375/2014.
   2.   Fl-awtovalutazzjoni, l-organizzazzjoni ospitanti għandha tiżvela kwalunkwe nuqqasijiet u oqsma ta' ħtieġa għal titjib li jista' jeħtieġ it-tisħiħ fil-kapaċitajiet sabiex jintlaħaq livell ta' konformità sħiħa.
   3.   L-organizzazzjoni ospitanti għandha tipprovdi flimkien mal-awtovalutazzjoni tliet referenzi skont ir-rekwiżiti stabbiliti fil-punt 1 tal-Anness III sabiex tipprovdi informazzjoni komprensiva dwar kull rekwiżit tal-istandards u l-proċeduri dwar il-voluntiera kandidati u l-Voluntiera tal-Għajnuna tal-UE. Ir-referenzi għandhom jiġu minn minimu ta' żewġ gruppi tal-partijiet interessati li ġejjin:

               (a)

               Ċertifikat ta' organizzazzjoni emittenti jew dawk ospitanti li l-applikant mill-organizzazzjoni ospitanti diġà kellu, jew biħsiebhu jwaqqaf, sħubija għall-parteċipazzjoni fl-inizjattiva Volontiera tal-Għajnuna tal-UE;

               (b)

               Sħab ta' għajnuna umanitarja tal-Kummissjoni b'qafas (sħubija) ta' ftehim fis-seħħ, li miegħu l-applikant mill-organizzazzjoni ospitanti jkun ħadem b'suċċess proġett ta' għajnuna umanitarja;

               (c)

               Organizzazzjoni internazzjonali rilevanti jew organizzazzjoni bla profitt jew korp tad-dritt pubbliku ta' natura ċivili li bih l-applikant mill-organizzazzjoni ospitanti jkun ħadem b'suċċess proġett ta' għajnuna umanitarja;

               (d)

               Organizzazzjoni ta' akkreditazzjoni jew tal-awditjar li tkun iċċertifikat l-applikant mill-organizzazzjoni ospitanti f'oqsma rilevanti għall-inizjattiva Voluntiera tal-Għajnuna tal-UE, f'liema każ l-akkreditament rilevanti jew id-dokumenti ta' awditjar għandhom jiġu pprovduti wkoll.

         4.   L-awtovalutazzjoni mimlija għandha tiġi ffirmata minn persuna awtorizzata biex tirrappreżenta u torbot legalment l-organizzazzjoni ospitanti u emittenti, flimkien mar-referenzi imsemmija fil-paragrafu 3, lill-Kummissjoni.
   5.   Abbażi tal-awtovalutazzjoni u r-referenzi, il-Kummissjoni għandha tevalwa l-applikazzjoni u tista' tieħu waħda mid-deċiżjonijiet li ġejjin:

               (a)

               Biex tagħti ċertifikazzjoni f'każijiet fejn l-applikant mill-organizzazzjoni ospitanti huwa vvalutat bħala totalment konformi mar-rekwiżiti tal-istandards u l-proċeduri;

               (b)

               Biex tagħti ċertifikazzjoni f'każijiet fejn l-applikant mill-organizzazzjoni ospitanti huwa vvalutat bħala mhux totalment konformi mar-rekwiżiti tal-istandards u l-proċeduri.

         6.   Fi żmien sitt xhur minn meta tirċievi l-applikazzjoni, il-Kummissjoni għandha tgħarraf lill-applikant mill-organizzazzjoni ospitanti dwar l-eżitu ta' ċertifikazzjoni, fejn tispeċifika wkoll opportunitajiet għal appoġġ għall-bini ta' kapaċità, jekk meħtieġ, bil-ħsieb li jerġa' jissottometti applikazzjoni. F'każ li jkun hemm kwalunkwe ħtiġijiet identifikati li huma sodisfatti skont strateġija għall-bini ta' kapaċità biex tiġi pprovduta mill-applikant mill-organizzazzjoni ospitanti, dan tal-aħħar għandu jkun eliġibbli u jkollu prijorità għas-sostenn għall-bini tal-ħiliet.
   Artikolu 33
   Il-mekkaniżmu ta' ċertifikazzjoni għall-organizzazzjonijiet emittenti
   1.   Organizzazzjonijiet emittenti li jaspiraw għaċ-ċertifikazzjoni għandhom jipprovdu qafas ta' awtoevalwazzjoni bbażat fuq il-provi oġġettivi u veri skont ir-rekwiżiti msemmija fil-punt 2 tal-Anness III, jivvalutaw il-politiki u l-prattiki eżistenti kontra r-rekwiżiti tal-istandards u l-proċeduri dwar il-voluntiera kandidati u l-Voluntiera tal-Għajnuna tal-UE.
   2.   Fl-awtovalutazzjoni ibbażat fuq evidenza, l-organizzazzjoni ospitanti għandha tiżvela kwalunkwe nuqqasijiet u oqsma ta' ħtieġa għal titjib li jista' jeħtieġ it-tisħiħ fil-kapaċitajiet sabiex jintlaħaq livell ta' konformità sħiħa. Hija għandha tinkludi wkoll evidenza tal-kampjun u mezzi ta' verifika li l-politiki u l-prattiki msemmija f'kull rekwiżit tal-istandards u l-proċeduri huma implimentati, partikolarment fir-rigward ta' voluntiera.
   3.   L-awtovalutazzjoni mimlija bbażata fuq evidenza għandha tiġi ffirmata minn persuna awtorizzata biex tirrappreżenta u torbot legalment l-organizzazzjoni ospitanti u emittenti, flimkien mar-referenzi msemmija fil-paragrafu 2, lill-Kummissjoni.
   4.   Ibbażata fuq l-awtovalutazzjoni bbażata fuq evidenza u d-dokumenti li jakkumpanjaw, il-Kummissjoni għandha tevalwa l-applikazzjoni u tista' tieħu waħda mid-deċiżjonijiet li ġejjin:

               (a)

               Biex tagħti ċertifikazzjoni f'każijiet fejn l-applikant mill-organizzazzjoni ospitanti huwa vvalutat bħala totalment konformi mar-rekwiżiti tal-istandards u l-proċeduri;

               (b)

               Biex ma tagħtix ċertifikazzjoni f'każijiet fejn l-applikant mill-organizzazzjoni ospitanti huwa vvalutat bħala mhux totalment konformi mar-rekwiżiti tal-istandards u l-proċeduri.

         5.   Fi żmien sitt xhur minn meta tirċievi l-applikazzjoni, il-Kummissjoni għandha tgħarraf lill-applikant mill-organizzazzjoni ospitanti dwar l-eżitu ta' ċertifikazzjoni, fejn tispeċifika wkoll opportunitajiet għal assistenza teknika, jekk meħtieġ, bil-ħsieb li jerġa' jissottometti applikazzjoni. F'każ li jkun hemm kwalunkwe ħtiġijiet identifikati li huma sodisfatti skont strateġija għall-assistenza teknika biex tiġi pprovduta mill-organizzazzjoni ospitanti, din tal-aħħar għandha tkun eliġibbli u jkollha prijorità għas-sostenn għall-bini tal-ħiliet.
   Artikolu 34
   Rimedji legali
   1.   Deċiżjoni tal-Kummissjoni li ma tagħtix ċertifikazzjoni u tirrifjuta l-applikazzjoni għandha tindika li l-organizzazzjoni miċħuda li qed tapplika tista' biss tapplika mill-ġdid wara perjodu ta' tnax-il xahar, li jibda mid-data tal-wasla għand l-applikant tad-deċiżjoni ta' rifjut. Id-deċiżjoni għandha tispeċifika wkoll ir-rimedji legali disponibbli kontra d-deċiżjoni.
   2.   Skont l-Artikoli 256 u 263 tat-Trattat dwar il-Funzjonament tal-Unjoni Ewropea (TFUE), il-Qorti Ġenerali għandha ġurisdizzjoni fuq atti tal-Kummissjoni Ewropea maħsuba biex jipproduċu effetti legali fil-konfront ta' partijiet terzi. Bl-istess mod, skont l-Artikoli 256, 268 u 340 tat-TFUE, il-Qorti Ġenerali għandha ġurisdizzjoni f'tilwim relatat ma' kumpens għal danni kkawżati mill-Kummissjoni Ewropea fil-każ ta' responsabbiltà mhux kuntrattwali.
   Artikolu 35
   Il-vijabbiltà finanzjarja u l-kapaċità organizzjonali tal-organizzazzjonijiet
   Il-valutazzjoni tal-vijabbiltà finanzjarja u l-kapaċità ta' organizzazzjoni tal-organizzazzjonijiet emittenti u ospitanti ċċertifikati huwa barra l-ambitu tal-proċedura ta' ċertifikazzjoni. Bħala prekundizzjoni biex tiġi riċevuta l-assistenza finanzjarja mill-Unjoni, din il-vijabbiltà u kapaċità għandha tkun ivvalutata fl-istadju tal-proċess ta' applikazzjoni wara sejħa għal proposti.
   Artikolu 36
   Il-validità taċ-ċertifikazzjoni u kontrolli regolari
   1.   L-organizzazzjonijiet emittenti u ospitanti għandhom jgħaddu minn ċertifikazzjoni mill-ġdid wara tliet snin mill-wasla tad-deċiżjoni tal-Kummissjoni li tagħti ċ-ċertifikazzjoni jew f'kull ħin fil-każ ta' emendi sostanzjali għall-istandards jew il-proċeduri tal-kwistjonijiet ikkonċernati.
   2.   Fi żmien il-perjodu ta' validità ta' ċertifikati taċ-ċertifikazzjoni, l-organizzazzjonijiet emittenti u ospitanti ċertifikati jistgħu jkunu meħtieġa, meta meħtieġ, li jgħaddu minn kontrolli regolari li għandhom jittieħdu mill-Kummissjoni.
   3.   L-organizzazzjonijiet emittenti u ospitanti iċċertifikati għandhom jgħarrfu minnufih lill-Kummissjoni bi kwalunkwe bidla fis-sitwazzjoni legali, finanzjarja, teknika jew organizzattiva tagħhom li tista' tqiegħed fid-dubju l-konformità tagħhom mal-istandards u proċeduri, jew li jistgħu joħolqu kunflitti ta' interessi. Huma għandhom jinfurmaw ukoll lill-Kummissjoni dwar kwalunkwe bidla f'isimhom, fl-indirizz jew fir-rappreżentant ġuridiku.
   Artikolu 37
   Is-sospensjoni u t-tmiem taċ-ċertifikazzjoni
   1.   Ibbażata fuq l-informazzjoni miksuba mill-organizzazzjoni emittenti jew ospitanti, inkluż minn verifiki regolari msemmija fl-Artikolu 36(2) jew l-informazzjoni miksuba permezz ta' kwalunkwe mezz ieħor, il-Kummissjoni tista' tikkunsidra li l-organizzazzjoni emittenti jew ospitanti ċċertifikata ma tkunx għadha tikkonforma ma' wieħed jew aktar minn dawn l-istandards jew proċeduri. F'każijiet bħal dawn, il-Kummissjoni tista' tieħu azzjoni xierqa, inkluż li tissospendi jew ittemm iċ-ċertifikazzjoni, skont il-proċedura stipulata fil-punt 3 tal-Anness III.
   2.   L-organizzazzjoni emittenti jew ospitanti soġġetta għal ċertifikazzjoni sospiża jew itterminata m'għandhiex tuża jew tospita Voluntiera tal-Għajnuna tal-UE mid-data tas-sospensjoni jew it-terminazzjoni u m'għandhomx ikunu eliġibbli li jirċievu assistenza finanzjarja mill-Unjoni għal dak l-għan.
   3.   Fid-dawl tar-raġunijiet għas-sospensjoni jew terminazzjoni taċ-ċertifikazzjoni, b'mod partikolari s-sikurezza u s-sigurtà tal-Voluntiera tal-Għajnuna tal-UE, il-Kummissjoni tista' tesiġi r-ripatrijazzjoni ta' Voluntiera tal-Għajnuna tal-UE li huma skjerati fiż-żmien tas-sospensjoni jew it-terminazzjoni.
   4.   L-organizzazzjoni emittenti jew ospitanti m'għandhiex tkun intitolata li titlob kumpens minħabba s-sospensjoni jew it-terminazzjoni ta' ċertifikazzjoni.
   Artikolu 38
   Responsabbiltà għad-danni
   Il-Kummissjoni m'għandhiex tkun responsabbli għal kwalunkwe telf jew dannu kkawżat jew imġarrab mill-organizzazzjonijiet emittenti jew ospitanti, jew partijiet terzi, minħabba l-istatus ċertifikat tal-organizzazzjoni emittenti jew ospitanti.
   KAPITOLU 10

      DISPOŻIZZJONIJIET FINALI

   Artikolu 39
   Dħul fis-seħħ
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta’ Novembru 2014.

            Għall-Kummissjoni

            Il-President

         Jean-Claude JUNCKER

      (1)  ĠU L 122, 24.4.2014, p. 1.

      (2)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward ta' l-ipproċessar ta' dejta personali mill-istituzzjonijiet u l-korpi tal-Komunità u dwar il-movement liberu ta' dak id-dejta; ĠU L 8, 12.1.2001, p. 1.

      (3)  Id-Direttiva tal-Kunsill 89/391/KE dwar l-introduzzjoni ta' miżuri biex iħeġġu titjib fis-sikurezza u s-saħħa ta' ħaddiema fuq ix-xogħol (ĠU L 183, 29.6.1989, p. 1).

      (4)  Id-Direttiva tal-Kunsill 2003/88/KE tal-4 ta' Novembru 2003 dwar ċerti aspetti tal-organizzazzjoni tal-ħin tax-xogħol (ĠU L 299, 18.11.2003, p. 9).

      ANNESS I
      1.   Rekwiżiti għal assenjazzjoni ta' kompiti

      L-assenjazzjoni ta' kompiti għandha tinkludi tal-anqas dan li ġej:

                  (a)

                  speċifikazzjoni dwar ir-rwol, it-titlu, id-deskrizzjoni tat-tim u line management, it-tul tal-kollokament, post(ijiet);

                  (b)

                  deskrizzjoni dettaljata tal-attivitajiet ibbażata fuq il-ħtiġijiet rilevanti kif ivvalidat mill-organizzazzjoni ospitanti u ħidmiet definiti tajjeb li jsiru mill-Voluntiera tal-Għajnuna tal-UE, inklużi l-elementi bbażati fuq il-pjan ta' komunikazzjoni għall-inizjattiva;

                  (c)

                  speċifikazzjoni ta' kompetenzi rikjesti għall-kompiti abbażi tal-qafas ta' kompetenza;

                  (d)

                  id-definizzjoni tal-objettivi ta' prestazzjoni, filwaqt li jitqies it-tul u l-ispeċifiċitajiet ta' kollokament tal-Voluntiera tal-Għajnuna tal-UE, u r-rwoli xierqa għal pożizzjoni ta' volontier;

                  (e)

                  indikaturi dwar eżiti, riżultati mistennija u, fejn possibbli, riżultati, fl-assenjazzjoni biex tintuża l-ġestjoni tal-prestazzjoni tal-Voluntiera tal-Għajnuna tal-UE;

                  (f)

                  elementi ta' flessibbiltà li jippermettu, b'mod realistiku, lill-Voluntiera tal-Għajnuna tal-UE li jinfluwenzaw u jifformaw il-kompiti skont il-profil individwali tagħhom u l-interessi;

                  (g)

                  id-dettalji dwar is-sigħat tax-xogħol, il-liv, il-post tax-xogħol u l-appoġġ ta' mentoring;

                  (h)

                  l-allokazzjoni ċara ta' responsabbiltajiet ta' ġestjoni u ta' ġestjoni ta' sigurtà bejn l-organizzazzjonijiet emittenti u osipitanti; kif ukoll

                  (i)

                  informazzjoni dwar is-sensibilizzazzjoni tas-sigurtà u mġiba xierqa fir-rigward tal-ġestjoni tar-riskju u tas-sigurtà, fejn rilevanti.

            2.   Rekwiżiti għall-aħbar

      Din l-aħbar għandha tinkludi bħala minimu l-informazzjoni li ġejja:

                  (a)

                  informazzjoni ċara u preċiża dwar l-inizjattiva Voluntiera tal-Għajnuna tal-UE, in-natura umanitarja tagħha u l-finijiet ta' volontarjat;

                  (b)

                  deskrizzjoni tal-proġett, inklużi d-dettalji tal-kuntest operazzjonali u ta' sigurtà u/jew informazzjoni dwar jekk l-organizzazzjonijiet emittenti u/jew ospitanti humiex organizzazzjonijiet ibbażati fuq fidi;

                  (c)

                  deskrizzjoni tal-kompiti li għandhom jitwettqu mill-Voluntiera tal-Għajnuna tal-UE;

                  (d)

                  deskrizzjoni tal-kompetenzi u l-motivazzjoni meħtieġa għat-tqabbil tal-profil;

                  (e)

                  kriterji ta' eliġibbiltà u ta' eċċezzjoni (jekk ikun hemm) fir-rigward tal-opportunitajiet indaqs u tal-prinċipji tan-nondiskriminazzjoni;

                  (f)

                  kriterji ta' għażla u rekwiżiti minimi biex iservu bħala kriterji ta' esklużjoni, jekk applikabbli (bħal-livell ta' kompetenzi, il-motivazzjoni u kriterji rilevanti oħra bħalma huma l-esperjenza, il-ħiliet lingwistiċi, il-kapaċità medika għall-ivvjaġġar biex taħdem f'pajjiżi li qed jiżviluppaw, id-disponibbiltà) u indikazzjoni dwar jekk profili professjonali ta' żagħżagħ jew ta' anzjani humiex imfittxija;

                  (g)

                  indikazzjoni dwar jekk il-pożizzjoni hijiex mistennija li tingħaqad ma' kollokament ta' apprendistat;

                  (h)

                  kundizzjonijiet ta' servizz, inklużi dettalji dwar it-tul ta' skjerament, opportunitajiet ta' tagħlim, il-kundizzjonijiet tax-xogħol u tal-ħajja, inklużi l-pagamenti tal-akkomodazzjoni u tal-indennizzi ta' kuljum, titjiriet, kopertura tal-assigurazzjoni, mediċi u tilqim meħtieġ, eċċ.;

                  (i)

                  data u ħin ta' skadenza biex jintbagħtu l-applikazzjonijiet;

                  (j)

                  l-ewwel selezzjoni u l-ħin tal-intervista(i);

                  (k)

                  il-proċess tal-intervisti;

                  (l)

                  id-data mistennija ta' deċiżjoni dwar l-eżitu; kif ukoll

                  (m)

                  l-iskeda taż-żmien mistennija (data ta' taħriġ, fejn rilevanti, tal-kollokament ta' apprendistat, it-tħejjija ta' qabel l-iskjerament u l-induzzjoni, l-iskjerament u l-attivitajiet taż wara l-iskjerament).

            3.   Rekwiżiti għal sigħat tax-xogħol, kwota għal liv u spazju għax-xogħol

                  Fatturi

                  Rekwiżiti ġenerali

                  Rekwiżiti minimi

                  Ħinijiet tax-xogħol

                              —

                              Is-sigħat ta' xogħol xierqa għandhom jiġu miftiehma bejn l-organizzazzjoni emittenti u ospitanti abbażi tal-politiki ta' dan tal-aħħar u mbagħad diskussi u maqbula mal-Voluntiera tal-Għajnuna tal-UE.

                              —

                              Is-sigħat tax-xogħol maqbula għandhom jagħtu lok għal żmien għall-iżvilupp tal-Voluntiera tal-Għajnuna tal-UE kif stabbilit fil-programmi ta' assenjazzjoni ta' kompiti u l-objettivi ta' prestazzjoni.

                              —

                              Is-sigħat ta' xogħol regolari m'għandhomx jaqbżu l-medja ta' 40 siegħa fil-ġimgħa, ikkalkulati fuq perjodu ta' erba' xhur.

                              —

                              Is-sigħat sahra u xogħol ta' emerġenza għandhom jiġu negozjati mal-Voluntiera tal-Għajnuna tal-UE, b'kunsiderazzjoni għall-benesseri psikoloġika u fiżika tagħhom.

                              —

                              Sahra u l-ħinijiet tax-xogħol ta' emerġenza u mistrieħ għandhom jikkonformaw mar-rekwiżiti minimi previsti fid-Direttiva 2003/88/KE (1) u l-liġi nazzjonali rilevanti.

                  Il-kwota ta' liv

                              —

                              Il-kwota ta' liv xierqa għandha tiġi miftiehma bejn l-organizzazzjoni emittenti u ospitanti abbażi tal-politiki ta' dan tal-aħħar u mbagħad diskussi u maqbula mal-Voluntiera tal-Għajnuna tal-UE.

                              —

                              Jekk il-kwoti tal-liv ivarjaw bejn il-kategoriji ta' rwol, il-kwota tal-liv għandha taqbel dik għall-persunal lokali fi rwoli identiċi jew simili.

                              —

                              Il-kwota ta' liv għandha tinkludi:

                                          —

                                          Il-kwota ta' liv għal kull xahar;

                                          —

                                          Liv minħabba mard

                                          —

                                          Liv għad-dar, jekk il-perjodu tal-użu jaqbeż it-18-il xahar;

                                          —

                                          Liv tal-ġenituri, inkluż il-liv tal-maternità u l-liv tal-paternità. Fuq talba tal-Volonitera tal-Għajnuna tal-UE liema skjerament tagħhom ikun itwal minn sitt xhur, il-liv tal-ġenituri jista' jinkludi wkoll ġranet barra x-xogħol biex imorru lura lejn il-pajjiż ta' residenza ta' (a) wild dipendenti taħt l-età ta' 12;

                                          —

                                          Liv speċjali f'każ ta' funeral jew mard serju medikament iċċertifikat ta' qarib dirett axxendenti jew dixxendenti, konjuġi jew sieħeb reġistrat jew dixxedenti.

                              —

                              Fejn proviżjoni lokali hija baxxa ħafna, l-organizzazzjoni emittenti għandha tiżgura li d-dispożizzjoni tal-Persunal Internazzjonali mhijiex użata bħala punt minimu ta' riferiment biex tiġi ddeterminata l-kwota ta' liv tal-Voluntiera tal-Għajnuna tal-UE.

                              —

                              Fi kwalunkwe każ, il-kwota ta' liv ta' kull xahar għandha tikkonsisti minn jumejn għal kull xahar, li l-Volontier tal-Għajnuna tal-UE għandu jieħu matul l-iskjerament tiegħu/tagħha.

                  Iż-żmien ta' liv

                              —

                              Il-liv annwali ta' kull xahar għandu jiġu skoraġġut fil-bidu jew fit-tmiem tal-kollokament.

                              —

                              Il-liv għad-dar jista' jintuża fuq talba tal-Volontier tal-Għajnuna tal-UE disa' xhur wara l-bidu tal-kollokament u fi żmien biżżejjed qabel it-tmiem tiegħu.

                  Spazju għax-xogħol

                              —

                              L-organizzazzjoni ospitanti għandha tipprovdi spazju ta' ħidma ddedikat għall-Volontiera tal-Għajnuna tal-UE, f'konformità mal-assenjazzjoni tal-kompitu tagħhom u l-kondizzjonijiet maqbula ta' sigurtà, sikurezza tax-xogħol tajba għas-saħħa bbażata fuq l-indikaturi stabbiliti fil-punt 7 tal-Anness I.

            4.   Rekwiżiti għal akkomodazzjoni

                  1.

                  Kull Voloniter tal-Għajnuna tal-UE għandu jkollu kamra nadifa li tissakkar b'aċċess għal ilma nadif u faċilitajiet tas-sanità. Il-kamra għandha tinsab f'distanza raġonevoli mill-post ta' ħidma prinċipali tal-Voluntier tal-Għajnuna tal-UE.

                  2.

                  Akkomodazzjoni għal Volontiera tal-Għajnuna tal-UE tista' tieħu l-forma b'mod partikolari ta' kamra ma' familja ospitanti, jew djar individwali jew djar ma' Volontiera tal-Għajnuna tal-UE oħrajn.

                  3.

                  Sa fejn ikun possibbli, l-akkomodazzjoni għandha tiffaċilita l-integrazzjoni ta' Volontiera tal-Għajnuna tal-UE fil-komunità lokali u tippermettilhom li jinteraġixxu ma' komunità ta' espatrijati.

                  4.

                  Kunsiderazzjonijiet lingwistiċi għandhom jiġu kkunsidrati fil-valutazzjoni ta' għażliet ta' akkomodazzjoni.

                  5.

                  Il-Voluntiera tal-Għajnuna tal-UE għandu jkollhom aċċess għall-mezzi ta' komunikazzjoni li jippermettilhom li jikkuntattjaw lill-organizzazzjonijiet emittenti u ospitanti kif ukoll lill-qrabathom.

            5.   Rekwiżiti għall-pjan ta' ġestjoni tas-sigurtà u ta' evakwazzjoni

      Il-pjan ta' ġestjoni tas-sigurtà u ta' evakwazzjoni għandu jinkludi bħala minimu dawn li ġejjin:

                  (a)

                  informazzjoni dwar l-uffiċjal/it-tim tal-ġestjoni tal-kriżi fl-organizzazzjoni emittenti u d-dettalji ta' kuntatt rilevanti għandhom jiġu kondiviżi bejn l-organizzazzjoni ospitanti u l-Voluntiera tal-Għajnuna tal-UE;

                  (b)

                  l-iskeda organizzazzjonali ta' kwalunkwe persunal li jkollu responsabbiltajiet ta' ġestjoni tar-riskju għas-sigurtà kemm fl-organizzazzjoni emittenti u f'dik ospitanti, inklużi d-dettalji ta' kuntatt attwali;

                  (c)

                  proċeduri, rwoli u responsabbiltajiet ċari f'każ ta' emerġenza;

                  (d)

                  mekkaniżmu ta' rrapurtar ta' inċident ta' sigurtà għall-organizzazzjonijiet emittenti u dawk ospitanti;

                  (e)

                  pjan ta' evakwazzjoni;

                  (f)

                  dispożizzjonijiet għal evakwazzjoni medika f'konformità mad-dispożizzjonijiet għal assigurazzjoni msemmija fl-Artikolu 24;

                  (g)

                  informazzjoni speċifika għall-kuntest, linji gwida u r-regoli pprovduti skont l-organizzazzjoni ospitanti;

                  (h)

                  mekkaniżmu għal rieżami regolari mill-organizzazzjoni emittenti, b'aġġornamenti pprovduti mill-organizzazzjoni ospitanti (kif meħtieġ skont l-ambjent speċifiku għall-pajjiż);

                  (i)

                  ippjanar tax-xenarji organizzat mill-organizzazzjoni emittenti mal-organizzazzjoni ospitanti biex tivvaluta sitwazzjonijiet potenzjali ta' sigurtà u test għall-pjan ta' ġestjoni tas-sigurtà u ta' evakwazzjoni; fejn possibbli, eżerċizzji ta' prattika għandhom ikunu organizzati sabiex tkun żgurata l-kooperazzjoni bla xkiel bejn l-organizzazzjonijiet emittenti u dawk ospitanti f'xenarju ta' emerġenza; kif ukoll

                  (j)

                  l-appoġġ disponibbli f'organizzazzjonijiet emittenti u dawk ospitanti għas-siġurtà u s-sikurezza fiżika, materjali u psikoloġika tal-Voluntiera tal-Għajnuna tal-UE.

            6.   Rekwiżiti għall-valutazzjoni tar-riskju

      Il-valutazzjoni tar-riskju għandha tinkludi tal-anqas dan li ġej:

                  (a)

                  is-sitwazzjoni ġenerali fil-pajjiż ta' skjerament (bħas-sitwazzjoni ekonomika, l-istorja reċenti u l-bidliet mistennija li jistabbilixxu livelli ta' riskju u inċertezza dwar l-instabbiltà politika u l-kumplessità, kunflitti, inkwiet ċivili, id-dinamiċi etniċi u reliġjużi, eċċ. biex tiġi stabbilita mappa ta' theddid, il-probabbiltà ta' kull theddida li sseħħ u l-impatti mistennija tagħhom);

                  (b)

                  mmappjar ta' riskju għal diżastri naturali;

                  (c)

                  l-attitudni lokali u l-livell ta' komunitajiet lokali u l-aċċettazzjoni mill-awtoritajiet tal-Voluntiera tal-Għajnuna tal-UE/l-inizjattiva;

                  (d)

                  l-aġenziji oħra li joperaw fl-istess post;

                  (e)

                  il-kontinġenzi u l-pjanijiet ta' evakwazzjoni;

                  (f)

                  il-faċilitajiet (uffiċċji u akkomodazzjoni);

                  (g)

                  il-mekkaniżmi ta' rappurtar u monitoraġġ għal inċidenti ta' sigurtà;

                  (h)

                  il-konnettività u l-komunikazzjonijiet disponibbli u t-tagħmir għall-komunikazzjoni (inkluż l-aċċessibbiltà u l-livell ta' affidabbiltà); kif ukoll

                  (i)

                  id-disponibbiltà ta' trasport u l-mapep attwali, inkluż il-libertà ta' moviment u l-faċilità ta' aċċess.

            7.   Indikaturi għal xogħol sikur u b'saħħtu u l-kundizzjonijiet tal-għajxien

      Għandhom ikunu użati l-indikaturi li ġejjin għal kundizzjonijiet ta' xogħol sikuri u favur is-saħħa:

                  (a)

                  L-immappjar ta' mard prevalenti fiż-żona (ilma, imwassal permezz ta' nemus, bnedmin, staġjonali, eċċ.), inkluż il-livell ta' probabbiltà u l-impatti;

                  (b)

                  id-disponibbiltà u l-aċċessibbiltà ta' appoġġ tal-ewwel għajnuna (internament u esternament), gwardjani tan-nar u servizzi, faċilitajiet mediċi u professjonisti (pereżempju l-isptarijiet, l-infermiera, l-aċċess għal mediċini);

                  (c)

                  il-livell ta' manutenzjoni għal kull post (uffiċċji u akkomodazzjoni); il-provvista ta' punti tal-elettriku, dawl, ventilazzjoni, faċilitajiet sanitarji u ta' iġjene;

                  (d)

                  il-livell ta' manutenzjoni ta' vetturi, spezzjoni u manutenzjoni regolari, tagħmir xieraq (bħal radju, kitts għall-ewwel għajnuna, iċ-ċinturini tas-sikurezza, l-ilma, kutra);

                  (e)

                  id-disponibbiltà u l-kwalità tal-ispazju għal imwejjed, siġġijiet, tagħmir tal-kompjuter;

                  (f)

                  id-dispożizzjonijiet dwar liv u ħinijiet tax-xogħol; l-aċċess għal attivitajiet ta' rikreazzjoni u faċilitajiet sportivi, libreriji, swieq, eċċ.; il-grad ta' distanza; l-aċċess għal spazju privat, binjiet reliġjużi; kif ukoll

                  (g)

                  il-mekkaniżmi ta' monitoraġġ u rappurtar ta' inċidenti tas-saħħa u s-sigurtà.

         (1)  Id-Direttiva tal-Kunsill 2003/88/KE tal-4 ta' Novembru 2003 dwar ċerti aspetti tal-organizzazzjoni tal-ħin tax-xogħol (ĠU L 299, 18.11.2003, p. 9).

      ANNESS II
      Kurrikulu ta' taħriġ

                  Titlu tal-Modulu

                  Jiem ta' taħriġ wiċċ imb' wiċċ

                  Il-grupp fil-mira/status

                  Ir-riżultati ta' tagħlim ewlenin: il-parteċipanti għandhom …

                  Il-kompetenzi ewlenin indirizzati

                              1)

                              Introduzzjoni ġenerali lill-Unjoni fir-relazzjonijiet esterni tagħha u s-sistema ta' rispons għal kriżijiet

                  0,5

                  Il-gruppi kollha/obbligatorji

                  Il-fehim u d-deskrizzjoni tal-UE u l-funzjonament u l-prinċipji bażiċi tagħha;
                  Il-fehim u d-deskrizzjoni tal-azzjoni esterna tal-UE, inkluża l-politika estera u ta' sigurtà komuni u s-sistema ta' rispons għall-kriżijiet kif ukoll l-approċċ komprensiv tal-UE għall-kriżijiet esterni;
                  Il-fehim u d-deskrizzjoni tar-rwol tad-Direttorat Ġenerali għall-Għajnuna Umanitarja u l-Protezzjoni Ċivili f'għajnuna umanitarja u protezzjoni ċivili, inkluż in-netwerk fil-qasam tiegħu;

                  Ftehim tal-kuntesti umanitarji u l-applikazzjoni tal-prinċipji umanitarji

                              2)

                              Introduzzjoni għal azzjoni umanitarja, il-politika ta' għajnuna umanitarja tal-Unjoni u l-inizjattiva Voluntiera tal-Għajnuna tal-UE;

                  1,5

                  Il-gruppi kollha/obbligatorji

                  Il-politika ta' għajnuna umanitarja tal-Unjoni u l-inizjattiva Voluntiera tal-Għajnuna tal-UE

                  Il-fehim tal-inizjattiva Voluntiera tal-Għajnuna tal-UE inkluż il-pjan ta' komunikazzjoni tagħha, kif taħdem u x'jistgħu jagħmlu biex jibqgħu parti minnha;
                  Jiffaċċjaw il-kollokament tagħhom ma' aspettattivi realistiċi;
                  Jaġixxu b'mod awtonomu u joħolqu “esperjenza ta' volontarjat” tagħhom stess;
                  Jifhmu kif l-azzjoni pubblika tagħhom u l-imġiba taffettwa d-dehra ta' inizjattiva tal-Voluntiera tal-Għajnuna tal-UE u l-missjoni li se jagħmlu parti minnha; kif ukoll
                  Ikunu konxji dwar x'għandhom jagħmlu jew m'għandhomx jagħmlu matul l-iskjerament dwar kwistjonijiet bħal komunikazzjoni mal-midja, il-pubblikazzjoni ta' informazzjoni fuq il-midja soċjali, parteċipazzjoni f'dimostrazzjonijiet, eċċ.

                  Ftehim tal-kuntesti umanitarji u l-applikazzjoni tal-prinċipji umanitarji
                  Awtonomija
                  Turija ta' tmexxija
                  Ġestjoni tal-aspettattivi tal-persuna stess
                  Il-mentalità tal-volontarjat
                  Komunikazzjoni

                  Il-qafas ġenerali ta' azzjoni umanitarja

                  Jipprovdu definizzjonijiet ta' għajnuna umanitarja;
                  Isemmu tliet prinċipji umanitarji;
                  Jifhmu u jiddeskrivu l-elementi ewlenin tas-sistema internazzjonali ta' tnaqqis tar-riskju ta' diżastri, rispons u l-għajnuna umanitarja u l-irkupru;
                  Jifhmu u jiddeskrivu r-rwoli u r-responsabbiltajiet ta' partijiet interessati internazzjonali ewlenin f'diżastru, qabel u wara d-diżastri;
                  Jifhmu u jispjegaw ir-rwol ta' koordinazzjoni ċentrali u globali tan-NU fil-promozzjoni ta' rispons internazzjonali koerenti għall-kriżijiet umanitarji;
                  Jkunu jafu dwar il-mekkaniżmi għal kooperazzjoni reġjonali fil-ġestjoni tad-diżastri;
                  Jifhmu u jispjegaw ir-rekwiżiti, il-limiti u l-objettivi ta' diversi partijiet interessati u l-isfidi għall-koordinazzjoni tal-partijiet interessati f'azzjoni umanitarja, ir-rabta bejn l-għajnuna u r-rijabilitazzjoni ta' diżastri u l-bini ta' reżiljenza;
                  Jifhmu l-paradigmi tal-għajnuna u l-iżvilupp li jinbidlu, l-approċċ ta' reżiljenza; kif ukoll
                  L-aġenda internazzjonali ta' wara l-2015.

                  Ftehim tal-kuntesti umanitarji u l-applikazzjoni tal-prinċipji umanitarji
                  Responsabbiltà politika
                  Ksib u għoti tar-riżultati tal-azzjoni u l-bini tal-kapaċità
                  Ħidma ma' oħrajn

                  Il-liġi umanitarja internazzjonali

                  Isem il-punti ewlenin tal-Konvenzjonijiet I-IV ta' Ġinevra tal-1949 u l-Protokolli Addizzjonali tal-1977;
                  Jifhmu r-rwol tal-liġi umanitarja internazzjonali (IHL) fis-sistema internazzjonali umanitarja u l-applikazzjonijiet tagħha għal sitwazzjonijiet konkreti ta' emerġenza;
                  Ikollhom għarfien bażiku dwar ir-rispons tal-liġi internazzjonali ta' għad-diżastri u l-liġi internazzjonali dwar id-drittijiet tal-bniedem; kif ukoll
                  Ikunu jafu l-punti ewlenin tal-Kunsens Ewropew dwar l-għajnuna umanitarja u l-kunsens Ewropew dwar l-għajnuna għall-iżvilupp.

                  Ftehim tal-kuntesti umanitarji u l-applikazzjoni tal-prinċipji umanitarji
                  Responsabbiltà politika

                  Introduzzjoni għas-setturi tal-għajnuna umanitarja

                  Għarfien u deskrizzjoni tal-ħtiġijiet speċifiċi ta' dawn is-setturi ta' għajnuna umanitarja:

                              —

                              Ikel u nutrizzjoni;

                              —

                              Is-Saħħa;

                              —

                              WASH;

                              —

                              Tnaqqis tar-riskju ta' diżastri;

                              —

                              Protezzjoni;

                              —

                              Kenn;

                              —

                              Refuġjati u IDPs;

                              —

                              Għajxien;

                              —

                              Ir-Rabta bejn l-għajnuna, ir-riabilitazzjoni u l-lżvilupp (LRRD)

                              —

                              Reżiljenza;

                              —

                              Sess; kif ukoll

                              —

                              Il-prevenzjoni ta' kunflitti.

                  Ftehim tal-kuntesti umanitarji u l-applikazzjoni tal-prinċipji umanitarji
                  Turija ta' tmexxija

                  Kodiċijiet ta' kondotta u standards

                  Għarfien u applikazzjoni tal-istandards prinċipali Sphere u l-prinċipji ta' protezzjoni;
                  Għarfien u applikazzjoni tal-Kodiċi ta' People in Aid;
                  Għarfien u applikazzjoni tas-standard ta' Sħubija għar-Responsabbiltà Umanitarja (HAP) f'Ġestjoni ta' Responsabbiltà u ta' Kwalità;
                  Għarfien u applikazzjoni tal-Karta ta' responsabbiltà tal-Organizzazzjonijiet Internazzjonali mhux Governattivi (INGO);
                  Għarfien u interpretazzjoni tad-definizzjoni ta' responsabbiltà skont HAP;
                  Tkun tista' ssemmi s-sitt riferimenti HAP;
                  Tkun tista' ssemmi d-sisa' prinċipji ta' tal-Karta INGO; kif ukoll
                  Għarfien u eżerċitar tar-responsabbiltà lejn il-benefiċjarji finali tal-għajnuna umanitarja.

                  Ftehim tal-kuntesti umanitarji u l-applikazzjoni tal-prinċipji umanitarji
                  Responsabbiltà politika
                  Turija ta' tmexxija

                              3)

                              Ġestjoni tas-sikurezza personali, is-saħħa u s-sigurtà

                  1.5

                  Il-voluntiera kollha/obbligatorji

                  Għarfien u segwitu tal-istrateġiji u l-proċeduri ta' sigurtà;
                  Fehim tal-importanza ta' proċeduri ta' sikurezza tal-organizzazzjonijiet li ġejjin meta jiġu skjerati;
                  Għarfien dwar kif għandek tħejji qabel l-iskjerament;
                  Tkun tista' tidentifika, tipprevjeni u ttaffi r-riskji waqt missjoni;
                  Tkun tista' taġixxi f'sitwazzjonijiet fejn hemm theddida;
                  Ikollhom il-ħiliet bażiċi tal-ewwel għajnuna; kif ukoll
                  Ikollhom ħiliet bażiċi ta' ġestjoni tal-istress u ħiliet tal-ewwel għajnuna psikoloġika.

                  Ġestjoni tas-sikurezza personali, is-saħħa u s-sigurtà
                  Awtokoxjenza u r-reżiljenza
                  Awtonomija

                              4)

                                 Ġestjoni tal-proġett, Introduzzjoni ta' Livell 1 (Introduzzjoni għaċ-ċiklu tal-ħajja ta' missjonijiet ta' għajnuna umanitarja/ proġetti)

                  1.5

                  Professjonisti żgħażagħ

                  Deskrizzjoni tal-istadji prinċipali taċ-ċiklu tal-proġett u l-prinċipji speċifiċi applikati għal dawn fil-kuntest tal-għajnuna umanitarja;
                  Żviluppar ta' pjan għall-applikazzjoni bażika ta' proġett;
                  Twettiq ta' valutazzjoni tal-ħtiġijiet bażiċi taħt is-superviżjoni ta' kollega aktar anzjan;
                  Tfassil ta' pjan ta' implimentazzjoni għal proġett sempliċi fil-qasam tal-għarfien espert tagħhom, f'konsultazzjoni ma' kollegi aktar anzjani;
                  Żviluppar ta' għodod bażiċi għal ġestjoni finanzjarja ta' proġett;
                  Identifikar tar-rwoli u l-kompiti ewlenin għal persuni oħra meħtieġa fil-proġett;
                  Żviluppar ta' approċċ għal monitoraġġ ta' proġett sempliċi; kif ukoll
                  It-tfassil ta' approċċ ta' evalwazzjoni għal proġett sempliċi.

                  Ġestjoni ta' proġetti f'kuntesti umanitarji
                  Responsabbiltà politika
                  Turija ta' tmexxija
                  Ksib u għoti tar-riżultati tal-azzjoni u l-bini tal-kapaċità

                              5)

                                 Ġestjoni tal-proġett, Livell Avvanzat 2 (Introduzzjoni għaċ-ċiklu tal-ħajja ta' missjonijiet ta' għajnuna umanitarja/ proġetti u programmi)

                  1.5

                  Professjonisti anzjani

                  Applikar tal-esperjenza tagħhom taċ-ċiklu tal-proġett għas-settur tal-għajnuna umanitarja li fihom se jkunu attivi;
                  Fehim u kapaċità ta' applikazzjoni tal-prinċipji ta' għajnuna umanitarja għaċ-ċiklu tal-proġett fejn jidħol l-involviment tal-komunitajiet lokali, ir-responsabbiltà, l-attenzjoni speċifika mogħtija lil kwistjonijiet ta' sessi u gruppi vulnerabbli;
                  Twettiq ta' valutazzjoni tal-ħtiġijiet għal proġett fil-qasam ta' kompetenza tiegħu/tagħha;
                  Żviluppar ta' applikazzjoni tal-proġett applikazzjoni;
                  Tfassil ta' pjan ta' implimentazzjoni għal proġett fil-qasam tal-għarfien espert tagħhom;
                  Żviluppar ta' għodod għal ġestjoni finanzjarja ta' proġett;
                  Identifikar tar-rwoli u l-kompiti ewlenin għal persuni oħra meħtieġa fil-proġett;
                  Identifikar tal-ħtiġijiet ta' informazzjoni u gwida;
                  Twettiq tal-valutazzjoni tar-riskju għall-proġett;
                  Żviluppar ta' approċċ għall-monitoraġġ tal-proġett;
                  Tfassil ta' approċċ ta' evalwazzjoni għall-proġett;
                  Fehim tal-prinċipji ewlenin għal rappurtar b'suċċess; kif ukoll
                  Identifikazzjoni tal-ħtiġijiet ewlenin tar-rappurtar finanzjarju u amministrattiv.

                  Ġestjoni ta' proġetti f'kuntesti umanitarji
                  Responsabbiltà politika
                  Turija ta' tmexxija
                  Ksib u għoti tar-riżultati tal-azzjoni u l-bini tal-kapaċità

                              6)

                              L-għarfien interkulturali (u kwistjonijiet trasversali);

                  1

                  Il-voluntiera kollha/obbligatorji

                  Fehim tal-importanza li tintwera sensittività kulturali;
                  Fehim tal-konsegwenzi negattivi possibbli ta' imġiba b'kull manjiera sterjotipata;
                  Deskrizzjoni ta' x'inhuma l-istereotipi u kif jiġu mwassla;
                  Deskrizzjoni tar-reazzjonijiet differenti fil-kuntest ta' kultura ġdida (irtirar, riżentiment, impressjoni ta' superjorità, identifikazzjoni żejda, eċċ.);
                  Fehim tal-karatteristiċi ewlenin tal-kultura u kif dawn jiġu tradotti fil-prattika;
                  Fehim tal-importanza ta' komunikazzjoni nonverbali;
                  Fehim tad-differenzi fl-istili ta' komunikazzjoni u aġġustament tal-komunikazzjoni;
                  Deskrizzjoni u applikazzjoni tal-prinċipji ewlenin li tagħti feedback kostruttiv dwarhom;
                  Tkun konxju tal-importanza li tiġi żviluppata u implimentata imġiba sensittiva għall-ġeneru; kif ukoll
                  Fehim tal-prinċipji ewlenin tal-integrazzjoni.

                  Għarfien interkulturali
                  Ħidma ma' oħrajn
                  Komunikazzjoni
                  Ġestjoni tal-aspettattivi tal-persuna stess

                              7)

                              Eżerċizzju bbażat fuq xenarju

                  3

                  Il-voluntiera kollha/obbligatorji

                  Dan il-komponent huwa mmirat lejn l-ittestjar kif il-parteċipanti kisbu riżultati ta' tagħlim ewlenin ta' moduli preċedenti u ttestjar tal-abbiltà tagħhom li:

                              —

                              Analiżi tal-kuntest ta' intervent umanitarju immaġinarju u identifikar tar-riskji prinċipali tas-sigurtà għall-organizzazzjoni u l-persunal tagħha;

                              —

                              Stabbiliment tal-proċeduri biex jittaffew ir-riskji għas-sigurtà;

                              —

                              Implimentazzjoni ta' linji gwida ta' sigurtà;

                              —

                              Ġbir, analiżi u komunikazzjoni tal-informazzjoni b'valutazzjoni rapida;

                              —

                              Koordinazzjoni ma' partijiet interessati oħra;

                              —

                              Twaqqif ta' proġett logframe u identifikazzjoni tal-finanzjament għall-proġetti biex jiġi ffaċilitat l-irkupru jew biex jitnaqqsu r-riskji ta' diżastri;

                              —

                              Ħidma f'tim, implimentazzjoni u evalwazzjoni tal-pjan ta' proġett sempliċi; kif ukoll

                              —

                              Komunikazzjoni tal-progress tal-proġett u r-riżultati lill-partijiet interessati.

                              8)

                              Komunikazzjoni u sensibilizzazzjoni

                  1

                  Il-gruppi kollha/fakultattiv

                  Fehim tal-importanza ta' kunsiderazzjonijiet etiċi fil-kuntest tal-promozzjoni ta' għajnuna umanitarja;
                  Applikazzjoni ta' sensittività kulturali mal-komunikazzjoni u l-promozzjoni;
                  Twettiq ta' mmappjar ta' partijiet interessati/benefiċjarji fil-kuntest tal-għajnuna umanitarja u identifikazzjoni ta' liema mezzi ta' komunikazzjoni huma l-iżjed adattati biex jilħqu dawn l-objettivi;
                  Tfassil ta' strateġija ta' komunikazzjoni; kif ukoll
                  Rieżami b'mod kritiku tal-istrateġiji ta' komunikazzjoni u identifikazzjoni għal titjib.

                  Komunikazzjoni
                  Turija ta' tmexxija
                  Għarfien interkulturali

                              9)

                              L-ewwel għajnuna psikoloġika (PFA)

                  1

                  Il-gruppi kollha/fakultattiv

                  Identifikazzjoni tal-erba' oqsma fejn l-emozzjonijiet tal-bniedem huma espressi permezz ta' ċiklu ta' kriżi wara diżastru, emerġenza jew avveniment trawmatiku ieħor;
                  Definizzjoni ta' żewġ tipi differenti u l-ambitu ta' diżastru u emerġenza;
                  Deskrizzjoni ta' żewġ prinċipji tar-rispons tas-saħħa fl-imġiba;
                  Turija ta' kompetenza f'mill-inqas tlieta mill-ħiliet PFA mgħallma fit-taħriġ;
                  Identifikazzjoni tal-modalitajiet li bihom jista' jitwassal il-PFA; kif ukoll
                  Identifikazzjoni tal-popolazzjonijiet li għalihom il-PFA huwa xieraq.

                  Ġestjoni tas-sikurezza personali, is-saħħa u s-sigurtà
                  Awtokoxjenza u r-reżiljenza

                              10)

                              It-taħriġ tal-multiplikaturi

                  2

                  Volontiera professjonali anzjani/fakultattiv

                  Isem il-prinċipji tat-tagħlim għall-adulti u l-applikazzjoni tagħhom;
                  Isem l-istadji taċ-ċiklu ta' taħriġ u r-rekwiżiti ewlenin għal kull stadju;
                  Formulazzjoni tal-miri u r-riżultati ta' tagħlim ta' korsijiet ta' taħriġ;
                  Għarfien u eżerċitar tal-approċċ iffokat fuq min qed jitgħallem għall-għoti tat-taħriġ;
                  Applikazzjoni tad-diversi ħiliet u tekniki ta' taħriġ;
                  L-għażla ta' metodi xierqa, materjal ta' qari u riżorsi għat-taħriġ relatat ma' xogħol umanitarju; kif ukoll
                  Żviluppar ta' għodod għal evalwazzjoni wara t-taħriġ.

                  Ksib u għoti tar-riżultati tal-azzjoni u l-bini tal-kapaċità
                  Komunikazzjoni

                              11)

                              Il-ġestjoni tal-volontarji

                  1

                  Volontiera professjonali anzjani/fakultattiv

                  Fehim u implimentazzjoni ta' oqfsa legali għal ġestjoni tal-volontarji;
                  Ippjanar tax-xogħol ta' voluntiera lokali fil-pajjiż li qed jirċievi;
                  Organizzar tar-reklutaġġ u l-għażla ta' volontiera;
                  Stabbiliment u sistemi ta' implimentazzjoni ta' sorveljanza regolari, appoġġ u ġestjoni tal-voluntiera;
                  Il-pjan ta' induzzjoni u sessjonijiet qosra ta' taħriġ għall-voluntiera, kif rilevanti;
                  Stabbiliment tas-sistemi li jiżguraw is-sigurtà u s-sikurezza ta' voluntiera lokali;
                  Żgurar li l-ġestjoni fl-organizzazzjoni lokali tkun ħadet ir-responsabbiltà formali għall-voluntiera, b'qafas xieraq u sistema ta' rappurtar ta' ġestjoni ġerarkika; kif ukoll
                  Twaqqif u sorveljanza tas-sistemi.

                  Ksib u għoti tar-riżultati tal-azzjoni u l-bini tal-kapaċità
                  Turija ta' tmexxija
                  Ħidma ma' oħrajn
                  Għarfien interkulturali

                              12)

                              L-iżvilupp organizzjonali

                  2

                  Volontiera professjonali anzjani/fakultattiv

                  Semmi xi karatteristiċi ewlenin ta' bini ta' kapaċità;
                  Semmi u ddeskrivi firxa ta' interventi ta' żvilupp ta' organizzazzjoni differenti;
                  Deskrizzjoni tal-elementi differenti ta' valutazzjoni organizzjonali (OA);
                  Valutazzjoni tal-punti b'saħħithom u oħrajn dgħajfin ta' organizzazzjoni lokali;
                  Ikunu jistgħu jwettqu valutazzjoni tal-ħtiġijiet għal bini ta' kapaċità;
                  Għajnuna lill-organizzazzjonijiet lokali fl-iżvilupp ta' politiki ġodda; kif ukoll
                  Żviluppar ta' indikaturi tal-kapaċità għall-monitoraġġ tal-iżvilupp organizzazzjonali.

                  Ksib u għoti tar-riżultati tal-azzjoni u l-bini tal-kapaċità
                  Turija ta' tmexxija

      ANNESS III
      1.   Awtovalutazzjoni u referenzi għal organizzazzjonijiet ospitanti

                  1.

                  L-awtovalutazzjoni minn organizzazzjonijiet ospitanti għandha tkopri standards u proċeduri, fejn applikant mill-organizzazzjoni ospitanti għandu jkollu politika jew prattika fis-seħħ, li jissodisfa r-rekwiżiti meħtieġa dwar il-voluntiera kandidati u l-Voluntiera tal-Għajnuna tal-UE. L-organizzazzjoni għandha tistqarr, għal kull rekwiżit ta' kull standard u l-proċedura, jekk:

                              (a)

                              Ir-rekwiżit minimu huwiex kopert fil-politika/prattika u/jew hijiex qed timpenja ruħha li timplimentaha;

                              (b)

                              persunal rilevanti huwa konxju ta' dan u li jqiegħduha fil-prattika; kif ukoll

                              (c)

                              jekk hemmx xi ħtiġijiet speċifiċi għal aktar ħidma/azzjoni li tindirizza n-nuqqasijiet.

                  2.

                  L-awtovalutazzjoni għandha tinkludi wkoll tweġibiet għall-mistoqsijiet li ġejjin fir-rigward tas-sikurezza u s-sigurtà u għal ġestjoni tal-volontarji:

                              (a)

                              Kif l-organizzazzjoni ospitanti tiżgura s-sikurezza u s-sigurtà tal-voluntier internazzjonali li qed tospita?;

                              (b)

                              Kif inhuma ġestiti u appoġġati l-voluntiera matul is-soġġorn tagħhom?; kif ukoll

                              (c)

                              F'liema oqsma (jekk hemm) tal-istandards u l-proċeduri, l-organizzazzjoni ospitanti bħalissa qed issaħħaħ il-kapaċità tagħha?

                  3.

                  Ir-referenza għandha tkopri dak li hu meħtieġ minn organizzazzjoni ospitanti matul l-iskjerament tal-Voluntiera tal-Għajnuna tal-UE u tfittex l-esperjenza tar-referì fir-rigward ir-rekwiżiti meħtieġa ta' kull standard u l-proċedura meta jkunu f'pożizzjoni li jipprovdu informazzjoni. B'mod partikolari, għandha:

                              (a)

                              Tispeċifika l-esperjenza tal-organizzazzjoni tagħhom skont ir-rekwiżiti minimi tal-istandards relevanti u l-proċeduri li għandhom jiġu applikati mill-organizzazzjoni ospitanti (konformi/mhux konformi);

                              (b)

                              tiġġustifika/tispjega kull waħda mill-valutazzjonijiet tagħhom; kif ukoll

                              (c)

                              tispeċifika l-ħtiġijiet, jekk ikun hemm, għal aktar ħidma/azzjoni li tindirizza l-lakuni.

                  4.

                  Biex tippromwovi s-simplifikazzjoni, il-Kummissjoni għandha tidentifika l-istandards u l-proċeduri fejn l-applikant mill-organizzazzjoni ospitanti jeħtieġ li jieħu azzjoni jekk dan tal-aħħar huwa s-sieħeb li jirċievi l-għajnuna umanitarja tal-Kummissjoni li ffirma (is-sħubija) il-ftehim qafas fis-seħħ.

            2.   Awtoevalwazzjoni bbażata fuq l-evidenza għal organizzazzjonijiet emittenti

                  1.

                  L-awtovalutazzjoni bbażata fuq evidenza minn organizzazzjonijiet emittenti għandha tkopri l-istandards u l-proċeduri kollha, fejn l-organizzazzjoni għandha jkollha politika jew prattika fis-seħħ, biex tissodisfa r-rekwiżiti meħtieġa dwar il-voluntiera kandidati u l-Voluntiera tal-Għajnuna tal-UE. L-organizzazzjoni emittenti għandha tistqarr, għal kull rekwiżit ta' kull standard u l-proċedura, jekk:

                              (a)

                              Ir-rekwiżit minimu huwiex kopert fil-politika/prattika u/jew hijiex qed timpenja ruħha li timplimentaha;

                              (b)

                              persunal rilevanti huwa konxju ta' dan u li jqiegħduha fil-prattika;

                              (c)

                              hemmx xi ħtiġijiet speċifiċi għal aktar ħidma/azzjoni biex jindirizzaw in-nuqqasijiet; kif ukoll

                              (d)

                              ir-rekwiżit huwa indirizzat f'ċertifikazzjoni/akkreditazzjoni permezz ta' mekkaniżmu ieħor approvat (eż. skemi nazzjonali, Ewropej jew internazzjonali).

                  2.

                  Biex jiġġustifika l-istqarriji fl-awtoevalwazzjoni, l-applikant tal-organizzazzjoni emittenti għandha turi prova ta' konformità u tinkludi wkoll evidenza tal-kampjun u mezzi ta' verifika li l-politiki u l-prattiki msemmija f'kull rekwiżit tal-istandards u l-proċeduri huma implimentati, partikolarment fir-rigward ta' voluntiera.

                  3.

                  Li tiġi promossa s-simplifikazzjoni, il-Kummissjoni għandha tidentifika l-istandards u l-proċeduri fejn l-applikant tal-organizzazzjoni emttienti għandux jieħu l-ebda azzjoni jekk dan tal-aħħar huwa s-sieħeb li jirċievi l-għajnuna umanitarja tal-Kummissjoni li ffirma (sħubija) il-ftehim qafas fis-seħħ.

                  4.

                  Fi kwalunkwe punt tal-proċess ta' ċertifikazzjoni, il-Kummissjoni tista' titlob lill-applikant tal-organizzazzjoni emittenti li jipprovdi evidenza addizzjonali, jekk ikun meħtieġ.

            3.   Il-proċedura għal sospensjoni jew terminazzjoni taċ-ċertifikazzjoni

                  1.

                  Jekk il-Kummissjoni jkollha l-intenzjoni li tissospendi jew ittemm, iċ-ċertifikazzjoni, hija għandha tinnotifika formalment l-organizzazzjoni emittenti jew dik ospitanti bil-quddiem u tispeċifika r-raġunijiet u tistedinha li tissottometti osservazzjonijiet fi żmien 45 jum kalendarju minn meta tkun irċeviet in-notifika.

                  2.

                  Jekk, wara l-eżami tal-osservazzjonijiet ippreżentati mill-organizzazzjoni emittenti jew ospitanti, il-Kummissjoni tiddeċiedi li tittermina l-proċedura ta' sospensjoni jew ta' terminazzjoni, hija tinnotifikaha formalment dwar din tad-deċiżjoni.

                  3.

                  Jekk l-ebda osservazzjoni ma tiġi sottomessa jew jekk, minkejja l-osservazzjonijiet sottomessi, il-Kummissjoni tiddeċiedi li ssegwi l-proċedura ta' sospensjoni jew ta' terminazzjoni, hija għandha rispettivament:

                              (a)

                              tissospendi ċ-ċertifikazzjoni billi tinnotifika formalment lill-organizzazzjoni tas-sospensjoni, fejn tispeċifika r-raġunijiet u d-data indikattiva tat-tlestija tal-verifiki meħtieġa; jew

                              (b)

                              tinnotifika b'mod formali l-organizzazzjoni bit-terminazzjoni, billi tispeċifika r-raġunijiet u d-data li fiha sseħħ it-terminazzjoni.

                  4.

                  Is-sospensjoni għandha tidħol fis-seħħ fil-jum tal-wasla mill-organizzazzjoni emittenti jew ospitanti tan-notifika msemmija fil-punt 3(a), jew f'data aktar tard fejn l-avviż jipprevedi dan.

                  5.

                  Sakemm iċ-ċertifikazzjoni ġiet itterminata skont il-punt 3(b), il-Kummissjoni għandha, hekk kif tqis li r-raġunijiet għas-sospensjoni m'għadhomx japplikaw jew il-verifiki meħtieġa jkunu twettqu, tinnotifika formalment li l-organizzazzjoni emittenti jew ospitanti bit-tneħħija tas-sospensjoni.